
TOIMETAJALT 


Immaanuel — Jumal on meiega. Selles ajakirja numbris võid 
igalt leheküljelt saada kinnitust sellele, et Jumal on meiega! 


Meie taevane Isa on meiega nii headel päevadel kui ka siis, kui 
leiame end olevat justkui surmavarjuorus. 


Meie Päästja on meiega ka olukordades, kus kelleltki teiselt 
enam abi loota ei saa, nagu on kogenud Heidi Pajusoo ja tema 
perekond (Ik 26-27). 


Meie Issand on meiega, kui oleme turvalises kodus ja siis, kui 
oleme kodust kaugel, võõral maal, nagu kirjeldab oma reisiloos 
Lea Kübar (Ik 28-29). 


Meie Läkitaja on meiega, kui viime Rõõmusõnumit lastele ja 
noortele (Ik 14-15), ja ka siis, kui tunnistame Temast eakatele 
(lk 11-13). 


Meie Varustaja on meiega Tema riigi töös ja teeb võimalikuks 
alustada kirikuehitust ilma rahata, nagu seda tegi Võru 
kogudus (Ik 20-22). 


Meie Jumal on meile lähedal ka siis, kui tunneme üksindust ja 
pelgame abi küsida (Ik 8-10). 


Ta ON meiega! Immaanuel! 


MARJANA LUIST 


Eesti Metodisti Kiriku ajakiri KODUTEEL 
Facebookis aadressil 
http://www.facebook.com/emk.koduteel 
Veebikodus aadressil 
http://www.metodistikirik.ee/koduteel 
Issuu keskkonnas aadressil 


http://issuu.com/koduteel 


HOIA SILM PEAL! 


Foto: Meriliis Metsamäe 


Jõulurahu 


»Au olgu Jumalale kõrges ja maa peal rahu inimeste seas, 
kellest temal on hea meel!“ (Lk 2:14) 


Eestis on traditsiooniks enne jõulupühi kuulutada välja 
üleriigiline jõulurahu. 13. sajandi Skandinaaviast pärit 
traditsioon on muutunud meie riigis nii populaarseks, 
et erinevad linnad kuulutavad välja nüüd oma jõulu- 
rahu, jahimeeste selts kuulutab metsades välja jahirahu 
ja mõned koolid kuulutavad advendiaja alguses välja 
jõulurahu oma koolides. Mul ei ole midagi selle vastu, 
et meie ühiskonnas rahu rohkem oleks, sest me tõesti 
vajame seda. Tõestust rahu vajadusele ei ole vaja kau- 
gelt otsida, piisab vaid vaadata tagasi 2019. aasta kõige 
põletavamatele teemadele meedias. Esikoht kuulub 
kindlasti poliitika valdkonda — valimiseelsed debatid, 
uue koalitsiooni ja opositsiooni omavahelised sõne- 
lused, ministrite tagasiastumised, valetamised, halvus- 
tamised, vaidlused, vastastikune poriloopimine. Seda 
kõike on olnud väga palju. Teravalt kerkis ühiskonnas 
üles ka perevägivalla teema. See on äärmiselt kurvastav, 
et elades näiliselt heaolu-ühiskonnas, ei suuda kõik ini- 
mesed oma emotsioonide, frustratsiooni ja vihaga 
hakkama saada ning , lahendavad“ olukordi, teistele 
haiget tehes. Paratamatult tulevad meelde Jeesuse 
sõnad: ,Iga kuningriik, mis on omavahelises riius 
lõhenenud, laastatakse, ja ükski linn või pere, mis on 
omavahel riius, ei jää püsima.“ (Mt 12:25). Seega — me 
tõesti vajame meie ühiskonnas rohkem rahu. 

Kuid ma arvan, et me kõik mõistame, et formaalsest 
jõulurahu väljakuulutamisest sisuliselt midagi ei 
muutu, kuigi see on kena traditsioon. Rahu ei ole või- 
malik peale sundida või kunstlikult tekitada. See on 
midagi, mis on inimese enda sees, tema südames. Rahu 
kas on või seda ei ole. Kristlastena me mõistame, et tõe- 

line rahu tuleb Jumalalt ja seda sama mõtet kannab ka 
inglikoori laul, mida jõuluevangeeliumist ikka loetakse 
— ja maa peal rahu inimeste seas, kellest temal (Jumalal) 
on hea meel. Näib, et vahel tõlgendatakse seda kirja- 
kohta natuke valesti, arvates, et inglite kuulutatud rahu 
tuli või tuleb kuidagi automaatselt, iseenesest, justkui 
võluväel ja kõigile. Kuid mulle paistab, et jutt ei käi 
mingist globaalsest rahust kõikidele inimestele, mingist 
kosmilisest rahust, vaid rahust inimeste seas, kes tun- 
nevad Jumalat, kellest Jumalal on hea meel. Inimestest, 
kes täidavad Jeesuse suurt käsku — armastada Jumalat 
kogu oma südamest ja oma ligimest nagu iseennast. 
Jutt on rahust Jumalaga, mis tuleb läbi pattude andeks- 
saamise, mille tegi meile võimalikuks Jõululapse sün- 
dimine siia maailma. Jutt on rahust, mis täidab meie 
südamed, kui me anname teistele andeks ja oskame ka 
ise teistelt andeks paluda. Tõeline rahu, mille Jõululaps 
siia maailma tõi ja millest inglid laulsid, tuleb kõige- 
pealt südamesse, muudab selle südame ja alles siis 
muudab ka selle inimese välist keskkonda. 

Kallid lugejad! Soovin teile kõikidele jõulurahu, mis 
tuleb Jumala tundmisest ja tema muutvast väest! 


ROBERT TŠERENKOV 
superintendent 

JUTLUS 


Jõulukellad... Uksekell? 


Mõni aeg tagasi koputas keegi mu 
kodu uksele. Olin maja teises otsas 
toimetamas ega kuulnud esialgu. 
Kui märkasin, läksin avama ja ütle- 
sin külalisele, et ta oleks võinud 
uksekella helistada: , Näe, muidu 
oleksin peaaegu tähele panemata 
jätnud, et ukse taga oled!“ — ,,Kus see 
uksekell teil on?“ — ,,Ee... Tõsi jah — 
me vahetasime ju paar aastat tagasi 
ukse välja... Eelmise uksega oli ukse- 
kell kaasas, nüüd meil ju kella 
polegi! Vabandust!“ 

Tänapäeval on kõiksugu vah- 
vaid uksekelli kõikvõimalike heli- 
nate ja tilinatega. Aga koputamine 
uksele on toiminud lausa läbi aas- 
tatuhandete ning selle tähendust ei 
pea entsüklopeediast otsima. 

Kop-kop-kop 
Paar tuhat aastat tagasi koputas 
Jeesus selle maailma uksele. Piiblis 
öeldakse Johannese evangeeliumi 
alguses selle kohta nõnda: ,,Ta tuli 
omade keskele, ent omad ei võtnud 
teda vastu“ (Jh 1:11). Tuttav oli uni- 
versumi Looja ennekõike iisreali 
rahvale, aga omadeks pidas Jumal 
ometi kõiki. 

Kop-kop-kop 
Issanda koputus ei olnud siiski vaid 
globaalne ja üldine, vaid lisaks ka 
individuaalne. Sõnumis Laodikeia 
kogudusele läks asi n-ö isiklikuks. 
»Ennäe, ma seisan ukse taga ja ko- 
putan. Kui keegi kuuleb mu häält 
ja avab ukse, siis ma tulen tema 
juurde sisse ning söön õhtust te- 
maga ja tema minuga“ (Ilm 3:20). 
Siinne pöördumine on koguduse 
poole, kuid kõlab samas nii konk- 
reetselt, et meil igaühel on põhjust 
kõrvu teritada. 

Kop-kop-kop 


Suur pilt ja detailid 

Filmidest või fotograafiast on meile 
tuntud mõisted üldplaan ja lähi- 
plaan. Või siis räägime “suurest 
pildist ja detailist. Ei saa küsida, 

kumb on õigem või olulisem. Profi- 
fotograaf, kellega mul oli kord ees- 
õigus väike koolitus läbi teha, 
rõhutas muuhulgas korduvalt, et 
pildistamisel on tarvis kaameraga 
liikuda kord objektile hästi lähedale 
ja teinekord jälle hoopis kauge- 
male. Pildile jäävad siis erinevad 
asjad ning loovad sellele erilise 
iseloomu. 

Kristlik õpetus toonitab, et 
Jeesus on kogu maailma lunastaja. 
Samas näitab ta meile, et Jeesus on 
iga üksiku inimese lunastaja. Kaks 
tähtsat teemat — omavahel küll seo- 
tud, aga siiski kaks ise asja. Meil on 
vahel pisut mugavam näha Jumalat 
tegutsemas kusagil ,, mujal“ ja mui- 
dugi arvame, et ta peaks lahen- 
dama maailma suured probleemid, 
võimaldades meil jääda pigem 
nende uudiste mugavateks pealt- 
vaatajateks. Teisalt tuleb paljudel 
meist ette aeg-ajalt olukordi, kus 
hing justkui kisendab: ,,Kus sa, 
Jumal, nüüd oled?!“ Tahaks, et ta 
oleks just siin, minu elus, otse minu 
põletavate probleemide juures, ja 
kipume talle etteheiteid tegema, 
sest ta näib olevat pigem kauge ja 


suur, seda gloobust eemalt jälgiv 


4 Jumal. 


Piibel aitab meil mõista, et 
Jeesus sündis siia kogu inimkonna 
heaks ning samas iga üksiku ini- 
mese — sinu ja minu — heaks. Mõ- 
ned meist on rohkem huvitatud 
globaalsest, teised individuaalsest 
mõõtmest. Ühtesid huvitab esma- 
joones »suur plaan, teisi üksik- 
asjad. Ometi ei saa keegi meist 
ignoreerida seda , detaili“, milleks 
on meie endi elu. 


Jõulud on Jeesuse koputus 
meie uksele 
Jõuludest võib rääkida mitmel 
moel. Olgu sel korral meie lähene- 
miseks tõdemus, et jõulud on 
Jeesuse koputus meie uksele. 
Kop-kop-kop 
Üleskutsest, et jõulude ajal peak- 
sime vaikseks jääma ja endasse vaa- 
tama, on saanud rohkesti pruugi- 
tud klišee. Samas on ka klišeede 
algses tuumas kunagi ikka mingi 
tera olnud. Nõnda tuleb ka tunnis- 
tada, et vaikseks jäämisel on oma 
väärtus. Aga milleni see meid viib? 
Vaikus iseenesest võib olla ka täie- 
lik tühjus. Kuid vaikuses võime ka 
midagi olulist hakata tähele pane- 
ma, mis melu keskel muidu märka- 
matuks jääb. Nii et võib-olla vaikus 
polegi täielik vaikus, vaid hakkame 
tasapisi koputust kuulma? 
Mõelgem sellele, mida koputus 
võib meie jaoks tähendada. 
* Koputus võib kaugele kosta, 
koputust võib ka mitte kuulda (kui 
näiteks teler väga valjusti jõulu- 
muusikat või järjekordset seebi- 
ooperit mängib) 
« Koputust võib tähele panna, 
koputust võib ka mitte märgata 
« Koputusele võib reageerida, ko- 
putust võib ignoreerida 
« Koputust võib oodata, koputu- 
sest võib ehmuda 
« Koputusele võib kellegi tähele- 


panu juhtida (,,Kas kuulsid, keegi 
koputas uksele!“), koputuse puhul 
võib eeldada, et keegi teine avama 
läheb. 


Uks kui kujund 

vastastikusest suhtest 

Ehkki koputada võib muidugi ka 
aknale või maja seinale, viib kopu- 
tamine me mõtted siiski esmajoo- 
nes uksele. Meie piiblitekstis, kus 
Jeesus ütleb: , Ma seisan ukse taga 
ja koputan...“, on omamoodi päris 
huvitav, et lause algab tegelikult sõ- 
naga , Vaata!“ (varasem piiblitõlge) 
või ,Ennäe!“ Justkui koputamine 
ise ei olegi olnud piisav tähelepanu 
äratamiseks — Jeesuse koputamisele 
on tarvis eraldi tähelepanu tõm- 
mata: ,, Hei! Kuule! Halloo! — Kas 
hakkab juba kohale jõudma, et ma 
siin innukalt ust müksin?“ Paistab, 
et seespool olija on väga kõva kuul- 
misega — või on ta tähelepanu tõesti 
hoopis mujal. 

Uks on läbi aegade kandnud 
endas väga sümboolset tähendust. 
Uks ja ukselävi on ülemineku, teise- 
nemise, muutuse tähis. See on 
olnud väga oluline ja sügava tähen- 
dusega kujund Piibli erinevatele 
autoritele. Uks tähistab sageli kodu 
tervikuna, sest uks on sissepääsutee 
kõigesse, mis kodus on või mida 
kodu tähistab. ,,Südameuks“ on siis 
vastavalt sellele tee avamine kogu 
meie olemusse. Uks, mis on sule- 
tud, varjab ja välistab (nii halba kui 
head). Avatud uks osutab võima- 
lustele (vrd Ilm 3:8; Ap 14:27). 

Koputus uksele pakub tõe- 
poolest rikkalikku mõtlemisainet. 
See kirjeldab vastastikuse suhte 
võimalust. Ühel pool on tema, kes 
annab märku: ma soovin tulla su 
juurde. Ma soovin olla seespool, 
olla osa sinu elust. Ma soovin ja- 
gada sinu rõõme ja muresid. Siinne 
tekst tuletab meelde, et initsiatiiv 
on Jumala poolel (nagu see Eedeni 
aiast alates on olnud!). Jumal, kel- 
lest Jeesus meile sõnumi tõi, ei ole 
ükskõikne, eemalolev Jumal, kellele 
ei läheks korda minusuguse väikese 
inimese elukene. 


Niisiis, ühel pool on armastuse 
märguanne, soov ja hea tahe. 

Teisel pool on otsustamine. Kui 
Jeesus meisse luba küsimata sisse 
murraks, ei oleks tal põhjust ko- 
putada. Ta koputab ja see tähendab, 
et ta näitab tahet luua meiega suhe. 
Meil teisel pool on võimalus valik 
teha ja otsustada. Meil on võimalus 
koputust märgata, sellele reagee- 
rida, avada oma süda ja öelda: Tere 
tulemast! 

Tulen ja söön õhtust... Ühine 
söömine oli tol ajal eriti tähtis 
osaduse ja ühtekuuluvuse tähis. 
Selle olulisus on väärtustatud siiski 
tänapäevalgi paljudes kultuurides. 


Mida Jeesuse sisenemine meie ellu 
endaga kaasa võib tuua? 

1. Jeesus tuleb, et olla meie elus. 
Kui näiteks ka jõuludel on ühine 
söömine paljudes peredes väga olu- 
line, siis sealjuures pole asi sugugi 
üksnes söömises. See on ennekõike 
suhtlemise, koosolemise, osaduse 
vorm. Lähedus üksteisele. Nii et 
pilt Jeesuse soovist meiega n-ö 
lauas ühineda sobib jõuluajaga 
väga hästi kokku. See tähendab 
Jeesust meie kodus, Jeesust meie 
elus. Ta ei ole väljaspool, ta ei ole 
eemalseisja. 

2. Lisaks osadusele meiega 
tähendab Jeesuse koputus veel 
midagi enamatki. Jeesus tuleb, et 
meid uuendada, sest tema ligiolul 
on mõju. Jeesuse koputus ja soov 
siseneda meie ellu ei tähenda seda, 
et meie elus oleks kõik tingimata 
hästi. Ta koputab, et meie elu uuen- 
dada peegeldama neid väärtusi, mis 
Jumalalt pärit. Küllap on paljudele 
meist tuttav kogemus, kui oota- 
matu külalise puhul hakkame uksel 
end vabandama ja püüame leida 
viisi, kuidas viisakalt öelda, et prae- 
gu ei ole külastamiseks hea aeg, 
toas kõik segamini ja lisaks muudki 
mured. 

Jeesuse puhul me võime olla 
ausad ja tunnistada: tõepoolest, 
kõik meie elus ei ole nii ilus ja kor- 
ras, et sobiks teda vastu võtta. Aga 
see pole põhjus tema koputuse igno- 


reerimiseks. Jeesus koputas Laodi- 
keia koguduse uksele mitte see- 
pärast, et väikest viisakusvisiiti teha, 
vaid seepärast, et kogudus vajas 
Jeesuse uuendavat ja muutvat väge. 


Armastus ukselävel 

Uks on suhete loomise kujund. 
Suhete kõige kaunimaks tasandiks 
— ja samas kõige suuremaks välja- 
kutseks — on armastus. 

Armastust väljendab ühelt poolt 
see, et Jeesus üldse koputab — soo- 
vib siseneda meie ellu, osaleda sel- 
les ning meid uuendada - ja teiselt 
poolt väljendab armastust see, et ta 
jätab meile võimaluse avada. 

Jeesuse koputus me südame- 
uksele on selles mõttes ebatavaline, 
et see saadab meid jätkuvalt. Ava- 
mine temale ei ole ühekordne tegu 
või jõululise hetke meeleliigutus. 
On omamoodi müsteeriumiks, et 
meil on alati võimalus Jeesust enam 
oma ellu sisse lasta. Tegelikult on 
see inimsuhetes umbes sama- 
moodi. Ka väga sügavas läheduses 
kallite inimestega me jätkuvalt ko- 
putame. Me anname üksteisele 
märku soovist jagada oma elu igas 
uues olukorras — ja avame end 
teineteisele. Jätkuvalt. 

Suhted ei ole midagi, mis üks 
kord ja alatiseks paika pannakse. 
Suhted on dünaamilised, seal on 
areng ja kasvamine. Niisugune on 
ka meie suhe Jeesusega. 

Kop-kop-kop... 

ÜLLAS TANKLER, 
jõulud 2019 

Suurim ime ajaloos 


imi Immaanuel on ristiusu 

keskmes ja südames. Jesaja 
7:14 prohveteeringust pärinev nimi 
on Matteuse evangeeliumis omis- 
tatud Jeesusele: ,,Ennäe, neitsi jääb 
lapseootele ja toob ilmale poja, ja 
teda hüütakse nimega Immaanuel, 
see on tõlkes: Jumal on meiega. (Mt 
1:23). 

Milline imeline fraas: ,, Jumal on 
meiega“! Immaanueli ime on lii- 
gutav. See nimi on ühest küljest kui 
tõotus meile, mis ütleb, et Jumal on 
meile lähedal, siinsamas ja praegu. 
Teisalt tähendab see nimi Jeesuse 
identiteedi ja loomuse ilmutust. 
See mitte ainult ei kinnita uskliku 
kogemust Jumalast, kes on tõesti 
meiega, vaid see viitab ka võib-olla 
kõige unikaalsemale ideele krist- 
likus teoloogias. Sellele, et Jeesus — 
olles nii inimene kui Jumal — on 
tõepoolest Jumal inimeste juures 
kui nende täiuslik päästja ja lõplik 
lepitaja. 

Nimi Immaanuel kuulutab suu- 
rimat imet ajaloos — imet, mis on 
isegi suurem Jeesuse surnust üles- 
tõusmisest ja võib-olla isegi mur- 
rangulisem kui ,,creatio ex nihilio“ 
(loomine mitte millestki). Matteuse 
evangeeliumis avaldatud sündmus 
seoses nimega Immaanuel on ime- 
line mõistatus, mida nimetatakse 
inkarnatsiooniks. Termin inkarnat- 
sioon väljendab imelist sündmust, 
milles Jumal-Poeg sünnib Maarjast 
ja saab Jeesuses inimeseks. Ehk 
lihtsamalt öeldes: Jumal sai inime- 
seks. 

Seesama Jumal võttis initsiatiivi, 
saades inimeseks, et lepitada enda- 
ga inimesi, kes olid pimeduses. See 
näitab tema imelist armu. Ristiusk 
ei ole peamiselt selles, mida teha, 
vaid selles, mis on tehtud. See ei ole 
niivõrd püüd leida Jumalat või otsi- 
da Jumalat, vaid pigem on see ülla- 
tus, et Jumal tuleb sinu ellu, ning 
selle reaalsuse tähistamine. See, 
mida me teeme, on usus alles teise- 

järguline. Laskem end praegu - 
advendiajal, taas üllatada Jumala 
meile antud armulisusest, ja vastu- 
sena sellele otsigem veel enam seda 
imelist Jumalat, kes on meiega. 
Arvutud suhted, kohustused ja 
huvid killustavad kindlasti ühe 
keskmise täiskasvanu tähelepanu, 
kuid olen tihti imetlenud, kuidas 
Jumala isiklik armastav tähele- 
panu on pidevalt ja täiuslikult 
meile suunatud. Olgem hämmas- 
tunud Jumalast, kes on meiega - 
jah, isegi meiega, andekssaanud pa- 
tustega — ja pöörakem sel advendi- 


Foto: Pexels 


ajal oma tähelepanu temale, olles 
ootusrikkad ja oodates rohkem 
teda meie elus. 

On mõistetav, et varajane kirik 
heitles ideega, et keegi võis sama- 
aegselt olla nii inimene kui ka 
Jumal, sest Jumala teatud oma- 
dused näisid olevat vastuolulised 
tavalise inimese piiratusega. Kiri- 
kul võttis aega kolm sajandit, et 
kokku leppida selles, kes Jeesus 
tegelikult oma loomuselt oli. 

Kristlased seisid silmitsi mit- 
mete küsimustega. Kuidas saab ju- 
malik  kõiketeadmine — näiteks 
ühilduda piiratud teadmistega ja 
teadmistes kasvava inimesega? Või 
kuidas saab kõikvõimas Jumal olla 
samaaegselt väike inimlaps? Ja 
lõpuks, kõige suuremat väljakutset 
esitav probleem, kuidas Jumal saab 
olla nõrk, kannatada ja surra Jee- 
suses, kui Jumal on täiuslik, igavene 
suverään, Looja ja Vaim? 

Vanas Testamendis Jumal teab 
kõike. Jesaja küsib irooniliselt: 
»Kellega on ta (Jumal) nõu pida- 
nud, et see annaks temale aru- 
saamise ja õpetaks õiguse rada, 
õpetaks temale tarkust ja teeks 
teatavaks mõistuse tee?“ (Jesaja 
40:14.) Loomulikult on vastuseks 
see, et mitte keegi ei ole Jumalale 
andnud arusaamist. Kokkuvõtteks 
ütleb Jesaja: ,, Kõik rahvad on tema 
ees nagu eimiski.“ (Jesaja 40:17). 

Inkarnatsiooni imes näeme, et 
Jeesusel, olles jumaliku loomusega, 
oli selline tarkus, et ta sai 12aastase 
poisina sünagoogis õpetada, ning 
samaaegselt ta ka ,,kasvas tarkuses 
ja pikkuses ja armus Jumala ja ini- 
meste juures.“ (Lk 2:52.) 

Kunagi varem ei olnud Jumal 
ajaga seotud ega tundnud vajadusi, 
kuid sisenedes aega nagu inimene, 
sai temast sõltuv ja vajadustega isik 
nagu iga laps. Ta koges inimlikke 
emotsioone nagu kaastunnet näl- 
jaste (Mt 15:32), haigete (Mt 14:14) 
ja üksikute suhtes (Mk 15:34). 


Püüdes mõista oma Päästja ja 
Issanda, Jeesuse Kristuse, loomust 
ja isikut, leppisid varakristluse usk- 
likud viimaks 351. aastal Chalke- 
doni kirikukogul kokku, et vas- 
tavalt Uue Testamendi õpetusele 
tuleb Jeesust mõista kui tõelist Ju- 
malat ja tõelist inimest, ühendades 
endas jumaliku ja inimliku loo- 
muse ühes isikus. 

Jumaliku ja inimliku loomuse 
eksisteerimise müsteeriumit ühes 
isikus on kirjeldatud erinevatel vii- 
sidel. Näiteks kirikuisa Irenaeus 
ütles: , Jumala Sõna, meie Issand 
Jeesus Kristus, sai oma kõikeüle- 
tava armastuse kaudu meiesugu- 
seks, et teha meid tema enda sar- 
naseks.” (Against Heresies, V, sisse- 
juhatus). J. 1. Packer kirjeldab müs- 
teeriumi — lihtsates terminites, 
öeldes: ,, Kõikväeline ilmus maa- 
ilma kui abitu inimlaps, võimetu 
tegema midagi enamat kui vaid 
lihtsalt lebama, vaatama, siplema ja 
häält tegema, vajades söötmist, 
mähkmete vahetamist ja õpetamist 
nagu iga laps.“ (Knowing God, p. 
53). Oma kuulsas laulus nimega 
»And Can It Be“ sõnastab Charles 
Wesley selle lihtsalt: ,, See kõik on 
müsteerium: surematu sureb.“ 

Inkarnatsiooni eesmärk on 
selge. Johannese evangeelium väl- 
jendab korduvalt, et Jeesus on 
saadetud Isa poolt kindla eesmär- 
giga. Jeesus ise ütles: , Aga minul 
on suurem tunnistus kui Johannese 
oma: teod, mis Isa mulle on and- 
nud täide viia, needsamad teod, 
mida ma teen, tunnistavadki mi- 
nust, et Isa on minu läkitanud.“ (Jh 
5:36.) Inkarnatsioonis saatis Jumal 
oma Poja meid päästma. 

Kiri heebrealastele täidab meid 
veelgi suurema imestusega Jumal- 
inimese Jeesuse Kristuse suhtes. Es- 
malt, Jeesust kirjeldatakse 1. pea- 
tükis kõrgemana inglitest, hiljem 3. 
ja 4. peatükis portreteeritakse teda 
kui paremat (tõelist) Joosuat, kes 
juhib Jumala inimesed tõotatud 
maale. 5., 6. ja 7. peatükis on Jeesus 
tõeline ülempreester ning 8. kuni 
10. peatükini täiuslik ja tõeline 

ohver. Läbi kogu selle kirja näeme 
Jeesust kui ülempreestrit, kes saab 
meile kaasa tunda. 

»Sest meil pole niisugune ülem- 
preester, kes ei suuda kaasa tunda 
meie nõrkustele, vaid selline, kes on 
olnud kõigiti kiusatud nii nagu 
meie, ja siiski ilma patuta. Läki siis 
julgusega armu aujärje ette, et me 
halastust saaksime ja armu abiks 
leiaksime parajal ajal!“ (Hb 4:15-16.) 

Need on lohutusesõnad, mis 
tulevad meile inkarnatsiooni kau- 
du, sest Jeesus saab olla meie ülem- 
preestriks, kuna ta on tõeliselt 
Jumal ja tõeliselt inimene. Ta saab 
tõeliselt esindada meid Jumala ees 
ja esitleda meile Jumalat, sest ta ise 
on inimene ja on Jumal. Jeesus teab 
meie nõrkusi, valu ja kannatust. Ta 
teab isegi meie kiusatust! Sest ta on 
elanud meie elu. Ta elab seda prae- 
gugi. Taevasse ülendamine, et sealt 
valitseda ja oma rahva pärast pal- 
vetada, ei lõpetanud Jeesuse inime- 
seks olemist. 

Jeesus on ka täna Immaanuel - 
Jumal on meiega. Kõigile, kes teda 
Päästjana vastu võtavad, on antud 
õigus saada Jumala lasteks (Jh 1:12) 
ja »et te olete aga pojad (ütleb Pau- 
lus), siis on Jumal läkitanud teie sü- 
damesse oma Poja Vaimu“ (GI 4:6). 
Püha Vaimu kaudu, kes on Jeesuse 
Vaim, on Jumal tõeliselt meiega 
igavesti, kus iganes ja mida iganes 
me kristlastena kogeme. Jumal on 
tulnud, et jääda. 


SIMON GRAE, 
NextStep Piiblikooli direktor 


ET KEEGI PATUS HUKKUMA EI PEAKS! 


Ei ole midagi, mis veel siin ilmas 
Nii kaunis oleks, kui on Jõuluõnn 
Mil laste laulvad suud ja särasilmad 
Kõik kuuse ümber ühinenud on. 
Ei ole midagi, mis tõesti nõnda 
Su tunded paremaks ja puhtaks teeks. 
Ei ükski teine õhtu suuda anda — 

küll sellist lohutust. 
Ja viia silmaveed. 
Ja Jõululapse sünnipäeval käinud 
Siin taevarahvas — külastades maad. 
Hulk hõbetiivulisi inglikesi läinud 
Ja loomalaudas Jeesust kummardand. 


Seal ilmsiks Isa armastusest jälle 

Sai Poja sünd, kink inimkonna heaks... 
Laps väeti tuli kannatuste tulle, 

Et keegi patus hukkuma ei peaks! 


Need taevasärast selged lapsesilmad, 

Mis naersid inglitele jõuluööl — 

Said näha valu, viletsust siin ilmas, 

Said häbi, alandusi ristiteel. 

Need väikesed käed, mis ingli 
pehmeid tiibu 

Kord püüdsid endale, kui kõlas 

Hällilaul. 

Said aheldatult kohtu ette viidud... 

Need käed, mis tervendasid haigeid 

Isa auks ... 


Ja Jõululaps, kes austust võttis vastu 
Sel pühal ööl, mil lamas laudas seal 
Hulk aastaid hiljem risti kandes astub. 
Nüüd okaskroonis, rahva pilke all. 


Ta süütu ihu nõrkeb ristisambal, 

On õilsas südames vaid ainus igatsus: 

»Mu Jumal - inimestel andeks anna!“ 

Nii sureb ristil suurim armastus... 

2 

Kui küsin nüüd: 

Kas tumestab see meie Jõuluõnne? 

Kas mõte kannatavast Jeesusest — 

Ta sünnipäeva ilu viib? 

Oh ei! Sest keegi meist ei võinud 
saada enne 

Ta ristisurma — Isa lasteks siin. 


Nii ilmsiks Isa armastusest jälle 

Sai Poja sünd — kink inimkonna heaks! 
Laps väeti tuli kannatuste tulle, 

Et keegi patus hukkuma ei peaks! 


LAINE SUNDJA 

Abi küsimine ja aitamine 


Jõulueelne aeg toob tavapärasest enam meie mõtteisse inimesed, kes on üksinda, maadlevad raskete 
eluprobleemidega või elavad puuduses. See on aeg, mil inimeste südamed on justkui eriliselt avatud kaas- 
inimeste vajadusi märkama ja soov kedagi rõõmustada on suurem kui tavaliselt. Samas on abivajajad meie 
ümber aasta ringi ja võibolla lausa meie oma lähikondlaste keskelgi. Me vajame rohkem oskust neid märgata 
- kaneid, kes ise abi ei küsi ja oma muredest ega vajadustest avalikult rääkima ei kipu. 


Kevadine hingehoiukoolitus 
»Miks on nii raske abi küsida” 
keskenduski sellele, mis teeb abi 
küsimise mõne inimese jaoks üli- 
malt keeruliseks ja miks inimesed 
seetõttu otsustavad oma vajadustest 
pigem mitte rääkida, kuigi abi ja 
tugi võiks olla lausa käeulatuses. 
Minu jaoks oli koolituse huvita- 
vaim osa see, kus räägiti pere- 
konnapärandist ja sellest, kuidas 
see meie elu mõjutab. On ju tun- 
tud ütlemised, et , Me kõik tuleme 
lapsepõlvest“ või Igaüks tuleb oma 
seljakotiga“. Sageli me ei otsigi neist 
sõnadest sügavamat tähendust. Ent 
kui vaatame lähemalt, mida oma 
täiskasvanuellu oleme kaasa too- 
nud, siis on seal kesksel kohal meie 
lapsepõlvekodust pärinevad tavad, 
minevikust meelde sööbinud kõne- 
lused, kunagi omaks võetud rea- 
geerimisviisid, käitumismallid ja 
uskumused. Lisaks on me pagasis 
ka palju elu jooksul õpitut, kaasa 
arvatud toimetulek või toimetule- 
matus oma emotsioonidega, teatud 
tunnete ja mõtete väljendamise 

lubatavus või keelatus, arusaam 
õigasest või ebavõrdsest kohtlemi- 
sest, isiklikud haigetsaamised, pet- 
tumused, kannatused, rõõmud, 
õnnestumised, eduelamused ja läbi- 
kukkumised. 

Perekonnapärand ehk pere- 
müüdid on aga sageli üpris hooma- 
matud, samas tugeva mõjuga. 
Otsesõnu räägitakse neist tõekspi- 
damistest ehk vähe, aga kõik sugu- 
võsas teavad neid ning langetavad 
nii suuri kui ka argiseid otsuseid 
neist lähtuvalt. Müüdid ja tõeks- 
pidamised on eriti tähtsad olnud 
eelnevatele põlvedele, olles olu- 
liseks nähtamatuks abivahendiks 
perekonna väärtuste ja põhimõtete 
edasikandmisel. Samas, kui neist 
müütidest ja uskumustest saavad 
takistused elumuutustega kohane- 
misel, kui need pidurdavad omava- 
heliste probleemide lahendamist ja 
toovad kaasa põlvkondade-vahelisi 
arusaamatusi, on ehk aeg neile otsa 
vaadata ja küsida, millised neist 
endas tõelist väärtust kannavad. 


Mis on siis mõned neist usku- 
mustest, mis nii tugevasti suu- 
navad meie suhtumist ja käi- 
tumist? 

» Mehed ei nuta. See tähendab 
sageli arusaama, et nad on vaprad, 
ei taha ega tohigi näida nõrgana, ei 
näita oma emotsioone välja, ei hooli 
tervisest ega oma vajadustest, raba- 
vad, kuni pikali kukuvad. ,Nii tu- 
gevad kui kaljud suures meres, on 
mehed igas eluvõitluses...“ (Miina 
Härma) 

» Mees toob leiva lauale. See viib 
sageli mehe keskendumisele tege- 
vusele väljaspool kodu, mille tule- 
musel ta võõrandub kodustest asja- 
dest, kaasa arvatud oma naisest ja 
lastest. 

* Õige inimene ei kurda ega 
palu abi, vaid saab kõiges oma 
eluga hakkama. Tulemuseks on, et 
me ei jaga sõpradega oma raskusi; ei 
helista, kui on mure, ei otsi isegi 
emotsionaalset tuge. 

* Tõelises abielus ei tülitseta. 
Tulemus: eriarvamustest ei räägita 
omavahel ja konflikte püütakse iga 

hinna eest vältida, surudes oma 
soovid, vajadused ja rahulolematuse 
alla ja võibolla elades need välja 
laste, naabrite, kolleegide peal. 

* Tubli naine käib tööl, hoiab 
kodu korras ja kasvatab korralikud 
lapsed. Järeldus sellest on, et naine 
peabki toime tulema korraga pal- 
jude asjadega. Kui ta ei saa sellega 
hakkama, pole ta järelikult tubli, ja 
süümepiinad närivad ... 

» Abielu on eluaegne. Seda tuleb 
iga hinna eest hoida, ka halbade või 
isegi vägivaldsete peresuhete korral. 
Lahutus ei ole aktsepteeritav lahen- 
dus; isegi välise abi otsimine tähen- 
dab justkui peresuhete reetmist. 

» Oma pere asjadest väljaspool 
kodu ei räägita. Tõsine takistus abi 
küsimisel! 

» Usk on suurim väärtus. Tule- 
museks hoiak, et Piibel, kogudus, ja 
kaaskristlased on esmaseks priori- 
teediks ja ollakse valmis loobuma ka 
näiteks perega koos olemisest teiste 
teenimise või lausa otsesõnu usu 
nimel. 

Selliseid ja muidki käitumis- 
juhiseid kinnistatakse põlvest 
põlve, seda nii sõnades kui ka läbi 
vastava käitumise. Sageli neid ei 
analüüsita, vaid võetakse omaks 
ilma pikemalt juurdlemata. See 
võib mõnikord tähendada ka tõe- 
liselt headest väärtustest tuletatud 
vildakaid järeldusi, mis inimest 
sisemiselt traumeerivad ja abi otsi- 
mast takistavad. Suguvõsa kokku- 
saamistel räägitakse üha lugusid, 
mis omaks võetud pereväärtusi 
illustreerivad. Need lood võivad 
olla nii innustavad kui ka hoiatavad 
rõhutamaks seda, millest peaks 
hoiduma, et ellu jääda. 

Lisaks on suureks ja oluliseks 
mõjutajaks oma elust rääkimisel 
või teatud asjadest vaikimisel meie 
rahva traumeeritud ajalugu tervi- 
kuna. Ka see minevikukoorem mõ- 
jutab otseselt inimeste valmis- 
olekut abi paluda ja seda vastu 
võtta. Mitme põlvkonna vältel ei 
usaldatud ju peret tabanud raskus- 
test otsesõnu rääkida oma pere 
keskelgi, rääkimata siis klassikaas- 


Karita Kibuspuu. 


lastest, naabritest, töökaaslastest, 
sugulastest. Kogu õhustik oli tulvil 
varjamist ja salatsemist ning see 
kujundas inimeste käitumist. Iga 
pere uskus, et pidi ise ja omal jõul 
ellu jääma ja hakkama saama olu- 
korras, mille saatus neile oli mää- 
ranud. Sellekohase näitena meenub 
hiljutine eesti film ,, Seltsimees laps”. 

Ehk just praegusel jõulueelsel 
ajal võiks hetkeks järele mõelda, 


Aitamine 

milline on lugu, mida sa endas kan- 
nad. Kui oled pereinimene, siis mis 
on need uskumused, traditsioonid 
ja mustrid, mida olete oma vähe- 
malt kahest erinevast päritolu- 
perekonnast kaasa toonud oma- 
enese perre ja igapäevasesse ellu. 
Traditsioonidel ja perelugudel on 
suur väärtus, kuni nad pere toime- 
tulekut toetavad. Needsamad lood 
võivad aga kujuneda komistus- 


Aitamine on tegevus, millega soovime teisele inimesele kasu tuua ja 
tema heaolu parandada. Aitamise alla mahub mitmeid erinevaid 
tegevusi ärakuulamisest kuni oskuste õpetamiseni, et inimene saaks 
ise oma olukorda parandada. Aitav käitumine on üldinimlik, selleks 


on vaja: 


« märgata, et midagi on viltu ja hinnata olukorra tõsidust, 

« mõista, etinimesel on vajadus abi järele ja ta tahab seda, 

» soov ja valmidus olukorra lahendamisele kaasa aidata, 

« endale aru andmine, kui palju aega ja ressurssi on võimalik 


sellesse panustada. 


Abi hakatakse otsima, kui on tekkinud probleemsituatsioon, millega 
on iseseisvalt raske toime tulla ja mille lahendamisel on mitmeid 
takistusi (isiksuslikud, väärtuste ja hoiakutega seotud jms). 

Abi otsimist välditakse sageli juhul, kui probleem on sotsiaalselt 
taunitav või abi otsides tuleks oma nõrkusi tunnistada (sageli ini- 
mene eitab probleemi, mis on teistele ilmne). 

Lahenduse leidmist tõkestavad inimese enda loodud mõttestam- 
bid, mille tulemuseks on sisemine segadus, kartus muutuste ees, soov 
situatsioonist põgeneda, probleemi iselahenemise ootus, jõukaotus 
pingelistes olukordades, lootusetus, raskused lahendustee nägemisel 
ja sõnastamisel, olukorrast kinni hoidmine, ennastkahjustavad har- 
jumused, ängistus, sõltuvus autoriteetide ütlustest jms. 

(Eha Rüütli artiklist ,, Aitamise psühholoogiline keerukus ja põhi- 


mõtted töös rühmadega”) 

kivideks olukordades, kus oleks 
tarvis astuda julgeid samme ja ot- 
sida uusi, tavapärasest erinevaid la- 
hendusi. 


Ka inimese usulised arusaamad ja 
arenguastmed on olulisel määral 
mõjutamas tema suhtumist abi 
palumisse ja vastu võtmisesse. Usk 
mõjutab tugevasti seda, kuidas ini- 
mene näeb iseennast, kuidas ta mõ- 
testab oma suhteid kaasinimeste ja 
kogukonnaga, ennekõike aga Juma- 
laga. Esmalt ongi vaja välja selgi- 
tada, kuidas inimene probleemist 
mõtleb ja sellesse suhtub. Mõni- 
kord selgub, et on omaks võetud 
uskumusi, mis küll algselt võivad 
pärineda piiblist, aga kontekstist 
välja rebituna viivad teelt kõrvale ja 
tekitavad põhjendamatut süütunnet. 

Mõned näited: 

« Jumalariigis tehtav töö on 
kõige olulisem. Kõik muu on teise- 
järguline, järelikult võib sellele tuua 
ohvriks ka oma lähisuhted või isik- 
likud plaanid ja unistused. 

» Kristlasel ei tohi olla konflikte. 
Rasketest asjadest rääkimist väldi- 
takse, kuigi seesmiselt võib olla palju 
küsimusi ja pingeid, mis inimest 
väsitavad ja rusuvad. 

» Kristlane peab olema täiuslik. 
Sõnasõnalise tõlgendamise tule- 
museks on perfektsionism, mis toob 
kaasa pideva küündimatusetunde ja 
enesesüüdistamise. 

» Halvast ei tohi rääkida. See on 
pigem ebausk kui usk, kus karde- 
takse rääkimisega halba suuren- 
dada. Aga kui me ei räägi halvast, 
mis meie elus on, siis ei saa sellest ka 
vabaneda. 

» Kurbus, viha ja muretsemine 
ei sobi kristlase ellu. Alasurutud 
tunded mõjutavad inimest negatiiv- 
selt ikkagi; lisaks tekib veel süü- 
tunne, et tegeldakse ,lubamatute“ 
tunnetega. 

« Jumal peab tervendama kõik 
haigused, ka psüühikahäired. Üks- 
nes usule lootma jäädes ei otsi ega 
saa inimene abi, mis võiks tulla are- 
nenud meditsiini kaudu. Jumal on 
andnud inimesele võimed ja oskused 

Aitamise tasandid koguduses 


* Baastasandi moodustab õpetuslik alus: kuidas jutlustes ja piib- 
litundides käsitletakse olulisi teemasid. See loob aitamiseks 
raamistiku ja valmisoleku. 

« Olulise kaaluga on mitteformaalne tasand, kus osadus-, palve- 
ja piibligruppides ning erinevate ürituste ettevalmistamisel isiklikul 
pinnal spontaanselt suheldakse. 

* Ilmikliikmetest hingehoidjate tasand, kes on saanud vastavat 
koolitust ja külastavad koguduseliikmeid kodudes, haiglates, hoolde- 
asutustes ning peavad sidet oma piirkonna liikmetega. 

» Lihtsaim ja olulisim tasand on koguduses see, et oleme kõik üks- 
teisele hingehoidjateks. See tähendab võtta aega, olla kohal ja kätte- 
saadav, kuulata, peegeldada öeldut, teada saamaks, kas oleme õigesti 
aru saanud. Kuulata südamega ja sisemise tähelepanuga ka seda, 
mida inimene ütlemata jätab. Lahendus võib mõnikord tulla, kui 
rääkija kuuleb ennast oma muret selgelt väljendamas ja taipab ise, 
mida tuleks teha. Siis on koht palveks kas koos hingehoidjaga või 
omaette. Inimese probleemi ei tohiks ilma tema loata viia palve- 
gruppi või arutada teistega; konfidentsiaalsus ja usaldusväärsus on 
üliolulised. Alati tuleks hoiduda kohtumõistmisest, hinnangute and- 
misest ja omapoolsete lahenduste pakkumisest. Sealjuures peaksime 
aitajana endale aru andma, millist abi ja mil määral suudame pak- 
kuda; kõiki probleeme pole võimalik lahendada. Vajadusel tuleks 
otsida professionaalset abi väljastpoolt. 

(Latvala ja Kibuspuu, koolitus 2019) 


ka selleks, et meditsiinilist abi anda. 

* Minevik pole oluline, sest vana 
on möödas, uus on sündinud. Kui 
arvame, et minevikutaust ei mõjuta 
meid usule tulemise järel, elame 
eitamises. Jumalale on oluline kogu 
meie lugu, meie areng, Jumal võib 
uuendada ka meie mineviku — aga 
Ta ei võta seda meilt ära. 


Samas on eluterve piibellik usk 
mitmete uuringute kohaselt ini- 
mestele suureks toeks, kinnituseks 
ja abiks toimetulekul keeruliste 
elusündmustega, eriti elu lõpusirgel 
olles. Usust võib abi vajav inimene 
jõudu ammutada. Jeesuski ütles: 
»Sinu usk on sind aidanud” 
Inimestena elame igaüks oma 
reaalsuses. Oleme elukaarel eri- 
nevates punktides ja arengutase- 
mel. Kõiki neid asjaolusid on vaja 
arvesse võtta, kui oleme abistajad, 
kaasaarvatud hoolitsus enese eest. 
On oluline, et aitajal endal oleks 
hea osadus Jumalaga ja ,,kruus” 
ikka täidetud, alles siis saame teisi 


aidata. Ja teha seda usalduses, et 
kõiketeadja Jumal on tegelik 
aitaja, lahenduse tooja ja mina 
olen vaid väike lüli, teeviit, abistav 
kuulaja. Siis võin olla tänulik, kui 
ma ka rohkemat teha ei suutnud. 
6-tunnise koolituse ,, Miks on 
nii raske abi küsida?” (läbiviijad 
Maire Latvala ja Karita Kibuspuu) 
põhjal kokkuvõtte teinud Anneli 
Klausson Tallinna kogudusest. 


Anneli Klausson. 


Märgates neid, 


EMK kõige uuema koguduse - Uue 
Alguse koguduse - pastori Stanis- 
lavi abikaasa Maria Ossipova on 
43aastane kahe lapse ema, EMK 
Teoloogilise Seminari värske vilist- 
lane (lõpetas 2019 cum laude) ning 
töötab hambapolikliinikus orto- 
dondi assistendina. 


Varem tegeles Maria palju aastaid 
lastetööga, kuid viimasel ajal on 
tema südames töö eakatega. Tema 
initsiatiivil käivad kolm naist ja 
kolm meest Tallinna Uue Alguse 
kogudusest regulaarselt Iru hoolde- 
kodus eakaid üksikuid inimesi 
külastamas. Praegu külastatakse 
ligikaudu 20 hooldekodu elanikku, 
kellel ei ole lähedasi või kes on 
sugulaste poolt ära unustatud. 


Kuidas see mõte sündis, et külas- 
tada hooldekodu eakaid? 

Töö Iru hooldekodu eakatega ei ole 
kristlaskonnas uus. Venekeelne Tal- 
linna kogudus ja mõned teised 
kogudused, näiteks Oleviste kogu- 
dus on Iru hooldekodus käinud 
juba pikka aega. Nad korraldavad 
seal jumalateenistusi, kontserte 
jms. Aga mulle tundus, et selles 
töös võiks astuda sammu edasi. 
Hooldekodus juba tegutsevate 
kristlaste kaudu leidsime üksikuid 
inimesi, kellega me suhtlema hak- 
kasime ning nende kaudu jõudsime 
järgmiste eakateni, kes on samuti 
üksikud ja meie regulaarseid külas- 
tusi ootavad. Me ,,haakisime“ end 
teiste koguduste töö , külge“ ja 
hakkasime tegelema sama siht- 
grupiga natukene teisest küljest. 
Meil on aega, et külastada neid 
nende tubades ja vestelda nendega 
individuaalselt. Iru hooldekodus 
on 335 inimest. Mõnedel neist ei 
ole sugulasi: abikaasa on surnud, 
lapsi ei ole, sugulased elavad välis- 
maal või kaugemal ja keegi neid ei 
külasta. Seega on neil väga hea 


meel, kui keegi tuleb ja just nen- 
dega vestleb. 

Lugedes nii Vana kui ka Uut 
Testamenti, võib sealt näha, et 
Jumal palub eriliselt hoolitseda 
kahe inimgrupi eest. Need on 
orvud või lapsed, kelle vanemad ei 
hoolitse nende eest, ja lesed ehk 
vanad inimesed, kes ise ei saa 
hakkama. Selleks, et lapsendada 
laps, on vaja julgust, teadmisi ja 
moraalset valmisolekut. ,,Lapsen- 
dada“ eakat inimest on samuti 
keeruline. On vaja pühendumist, 
aega, raha, ettevalmistust. Kuid iga 
inimene on võimeline soojendama 
teise inimese elu, külastades teda 
korra või kaks kuus ning kinkides 
neile oma südamesoojust! Psalm 
68:7 , Jumal paneb üksildased 
elama majadesse.“ 


kes on üksinda 


Foto: Unsplash 

Mida te eakaid külastades teete? 
Ma vastan sellele küsimusele alati, 
et me ,, töötame nende lastena“. Me 
lähme neile külla, küsime, kuidas 
neil läheb, võtame kaasa midagi 
head. Nad väga armastavad kodu- 
seid küpsetisi. Vahel nad paluvad 
tuua natukene vorsti. Me joome 
koos teed ja jalutame hoovis. Vahel 
söödame neid, kes ise hakkama ei 
saa. Mõnikord on neil vaja abi mo- 
biiltelefonidega või kapi korista- 
misel. Vahel ma viin nende prillid 
parandusse või viin neile hamba- 
pastat, mida nad on palunud tuua, 
või midagi sarnast. Mõnikord loe- 
me neile Piiblit ja Päevasõna ning 
alati enne lahkumist palvetame 
nende eest. 

Peamiselt me vestleme nendega. 
Nad tahavad rääkida oma lapse- 

TÖÖVALDKONNAD 


põlvest, noorusest, peredest, lastest, 
hobidest, tervisest ja haigustest jne. 
Eakate hulgas on endisi õpetajaid, 
sportlasi ja erinevate elukogemus- 
tega inimesi. Sportlastele ja ini- 
mestele, kes on palju reisinud, 
meeldib rääkida oma reisikoge- 
mustest. Nad on rääkinud oma 
suhetest lastega. Näiteks üks eaka- 
test on pidanud matma oma kaks 
last, kes on sooritanud enesetapu. 
Nad tahavad sellistest teemadest 
rääkida. Vahel nad räägivad sellest, 
et nende suhted lastega on rikutud 
ja nad ei ole oma lastega pikka aega 
suhelnud. Vahel me otsime neid 
kontakte, helistame nende lastele ja 
püüame suhteid klaarida. Püüame 
neid julgustada, palvetada. 

Me räägime ka endast, et oleme 
usklikud inimesed ja arvame, et see 
on Jumala tahe, et eakate eest tuleb 
hoolt kanda. Usust lähemalt hak- 
kame neile rääkima siis, kui nad 
näevad, et me neist tõesti hoolime. 

Vahel tunnen, et ma ei saavuta 
head kontakti mõne eakaga, näi- 
teks, kui näen, et üks meesterahvas 
on väga kõva südamega, siis ma 
kutsun abi. Meil on selliseid ini- 
mesi kogudustes, kellel on evange- 
listi and ja nad tulevad ning vest- 
levad ja palvetavad nende inimes- 
tega, kellega minul on raske kon- 
takti saada. Igaühel on oma and. 


962 


mul oli janu, ja te jootsite mind; ma olin 


See on emotsionaalselt päris kur- 
nav töö? 

On. Seetõttu on hea kahekesi käia, 
et üksteist toetada. Ja üks väga hea 
nipp on ka see, et pärast külastust 
võiks minna jumalateenistusele, et 
ennast laadida. Mõnikord on 
eakate külastamine väga positiivne 
kogemus. Aga vahel on külastus 
kurnav, näiteks kui näen, et tal on 
valud ja tütar ei ole ikka veel helis- 
tanud ja ma tean, et ma ei saa teda 
kuidagi aidata. Vahel nad küsivad: 
miks ma elan? See on samuti selline 
kurnav küsimus. Siis ma räägin 
talle, et sina oled ainuke inimene 
oma haige tütre jaoks. Võib-olla see 
ongi sinu töö praegu temale mõel- 
da, tema eest palvetada ja püüda 
temaga kontakti saada. 

Mõned eakad on mulle juba 
lähedasteks saanud ja nende külas- 
tamine ei kurna mind. Mul on hea 
meel nendega suhelda. Vahel ütlen 
oma meeskonnale, et sel nädalal 
ma ei lähe, sest pean moraalselt 
puhkama. On täiesti normaalne 
puhkust võtta. Tavaliselt käime 
külastamas kord nädalas. Aga 
igaüks meist käib keskmiselt 3 
korda kuus. Vahel külastame ühte 
inimest korraga, vahel nelja, vahel 
kuut inimest. Mõnikord on väga 
lühike visiit, umbes 10 minutit, 
pisut vestleme, anname talle mi- 


Foto: Marjana Luist 


MATTEUSE 25, 26 


pühade ajal, et n 
seas!“ 


võõras, ja te võtsite mind vastu; 36. ma 
olin alasti, ja te riietasite mind; ma olin 
haige, ja te tulite mind vaatama; ma olin 
vangis, ja te tulite mu juure. 37. Siis 
vastavad õiged temale: Issand, millal me 
nägime sind näljasena ja söötsime sind, 


Jeesuse vi 

6. Aga kui Je 
tõbise Siimoni 
naine, kel oli 


või millal janusena ja jootsime sind? | kalli salviga, ji 
38. Millal me nägime sind võõrana ja | kui ta lauas is 
võtsime sind vastu, või alasti ja riietasime | nägid, sai n 


sind? 39. Millal me nägime sind haigena | ütlesid: ,,M 

või vangis ja tulime su juure? 40. Siis | 9, Sest selle 
vastab Kuningas ja ütleb neile; Tõesti ma | raha eest ji 
ütlen teile, et mida te iganes olete teinud | Jeesus sedi 
ühele nende mu vähemate vendade seast, | teete va 
seda te olete minule teinud! 41. Siis ta le 

dagi head, palvetame ja lähme 
edasi. Aga vahel võtab külastus 
aega ühe tunni. 


Miks te seda teete? 
Ma tunnen, et seda on vaja teha. 
Piiblis räägitakse leskedest, aga 
mulle tundub, et sinna hulka käi- 
vad eakad inimesed, kes ei suuda 
enda eest hoolt kanda. Täiskasva- 
nud saavad ise hakkama, tööl käia 
jne. Aga eakad ei saa ennast ise 
aidata, nad vajavad hoolt. Mt 25:34- 
36 ütleb: ,Tulge siia, minu Isa 
õnnistatud, pärige kuningriik, mis 
teile on valmistatud maailma ra- 
jamisest peale! Sest mul oli nälg ja 
te andsite mulle süüa, mul oli janu 
ja te andsite mulle juua, ma olin ko- 
dutu ja te võtsite mu vastu, ma olin 
alasti ja te riietasite mind, ma olin 
haige ja te tulite mind vaatama, ma 
olin vangis ja te tulite mu juurde.” 
Mõned eakad on üksikud, sest kõik 
lähedased on surnud või elavad 
välismaal või on neil alkoholiprob- 
leemid. Mõned eakad on üksikud, 
sest neid on unustatud, ja keegi ei 
külasta neid ega helista neile. Need 
vanad inimesed ei saa kellelegi 
rääkida, et tunnevad seljavalu või 
soovivad näiteks kanakotletti. See 
on kurb. Nad vajavad inimese soo- 
just ja hoolt. Meie kohustus on neid 
külastada ja jagada nende hinge- 
koormat. Kui näeme, et toome 
eakatele inimlikku soojust, kui nad 
näevad, et keegi mõtleb nendele, 
keegi hoolib neist, see tekitab hea 
tunde, et ma täidan Issanda käsku. 
Mul oli üks selline juhtum 
hooldekodus, et üks kristlasest 
eakas ütles, et ta ei ole enam mitte 
keegi, sest ta on kodust ja kogudu- 
sest nii kaugel eemal. Ma vastasin 
talle, et see ei ole nii. Võib-olla 
Jumal just saatis meid teie juurde, 
sest Ta teadis, et vajate vaimulikku 
perekonda ka siin. Nüüd oleme 
meie teie vaimulik pere. 


Milline on Iru Hooldekodu eakate 
ja töötajate suhtumine teisse? 

Mõnikord on mõne üksiku inimese 
puhul tunda vastuseisu, aga ena- 


masti on suhtumine väga positiiv- 
ne. Eakad on meile väga tänulikud. 
Mõistame, et hooldajate töö on 
raske ja me teeme omalt poolt kõik, 
et suhtuda neisse lugupidavalt ning 
järgida kõiki hooldekodu reegleid, 
näiteks teeme külastusi õigel ajal, et 
mitte segada protseduuride teos- 
tamist ega personali tööd, külas- 
tame eakaid üksinda või kahekesi, 
mitte suure grupiga, kanname sini- 
seid kilesusse, viime neile vaid pisut 
söögikraami, et mitte rikkuda 
nende dieeti jne. Uurisime hoolda- 
jatelt, milliseid toiduaineid me 
eakatele tuua ei tohiks, millistel ae- 
gadel ei sobi külastada jne. 


Kuidas selles töös saaks kaasa 
aidata? 

Viimasel ajal on inimestel pidev 
ajapuudus. Mõtleme, et kui on 
rohkem aega, siis ma kindlasti teen 
ja lähen ja aitan. Aga rohkem aega 
ei teki meil kunagi. Väikesed lapsed 
vajavad pidevat hoolt, aga kui nad 
kasvavad suureks ja lähevad üli- 
kooli, siis on vaja rohkem tööd 
teha, et nende elamise ja õppimi- 
sega seotud kulusid katta. Kui 
lapsed on iseseisvad, siis märkame, 
et vanemad vajavad rohkem tähele- 
panu ja hoolt. Ühel päeval avas- 
tame, etenam ei ole nii palju tervist 
ja energiat. Kunagi ei ole aega pii- 
savalt palju. 

Arvan, et paljudel on mõni vana 
tädi, onu, vanemate naaber või 
sõber, kes ise ei saa hakkama ja on 
nüüd hooldekodus. Külastage teda, 
küsige tema tervise kohta, rääkige 
talle oma lastest ja näidake nende 
pilte, minge temaga õue jalutama, 
küsige, mis on ta lemmiktoit ja 
püüdke teda kostitada, aidake ko- 
ristada lauda või voodit. Saage 
sõpradeks. Hooldekodus on toas 
mitu inimest, saage nendega tut- 
tavaks, tooge nendele natukene(!) 
koduseid küpsetisi, saage nende 
n-ö tugiisikuks. Ja ühel päeval on 
nad nõus koos teiega palvetama. 

Kellel on soov eakate töös kaasa 
aidata, siis selleks on mitmeid või- 


Foto: Anna Zaugarova 


Stanislav, Maria, lapsed Kristiina 18, Mark 15. 


malusi. Hooldekodudes on üsna 
vähe personali ja tööd on palju. 
Vahel seal on vaja lihtsalt füüsilist 
jõudu, suvel nad lihtsalt ei jõua 
kõiki ratastooliga patsiente õue 
viia, nad ei jõua kappe koristada. 
Kui külastada eakaid kasvõi kord 
kuus või kord kahe kuu tagant või 
neile helistada kord nädalas, seegi 
näitab, et te hoolite temast. Aga 
usun, et on inimesi, kellel on ter- 
vist, aega ja kelle süda on avatud 
selle töö jaoks. Võib-olla inimesed 
ei julge ise minna ja neil on vaja, et 
keegi läheks nendega esimesel kor- 
ral kaasa. Kui on südames soov 
kaasa aidata Iru hooldekodu töös, 
võib võtta ühendust ja külastada 
ühel korral eakaid meiega koos. Ja 
siis saab inimene otsustada, kas ta 
soovib selles teenistuses kaasa ai- 
data või mõistab ta, et see ei ole 
tema jaoks. Ka see on arusaadav. 
Me kõik oleme erinevad. 

Eakate külastamise teenistus on 
pisut spetsiifiline ja võib-olla igaüks 
ei saagi sellest osa võtta. Hoolde- 
kodus võib olla ebameeldiv lõhn 
vms. Aga eakate töös saab kaasa 


aidata ka ilma hooldekodu külasta- 
mata. Vahel on vaja abi transpor- 
timisel. Näiteks möödunud püha- 
päeval külastas üks Iru hooldekodu 
ratastoolis elanik meie pühapäevast 
jumalateenistust. Tema transpor- 
timist oli vaja korraldada. Mõned 
inimesed ongi teada andnud, et 
nad saavad kord kuus transpordiga 
abistada. Mõnikord on mõnel eakal 
vaja seinalampi või telefonilaadijat. 
Selliste asjade soetamisel saab 
kaasa aidata. Mõned inimesed on 
mulle teada andnud, et nad võivad 
midagi küpsetada, mida saan 
hooldekodusse kaasa võtta. See 
aitab neil, kes eakaid külastavad, 
aega kokku hoida. Kui on näiteks 
pidu hooldekodus, siis mõned ini- 
mesed on abistanud pillimänguga. 


Kellel on soov Iru hooldekodu 
eakate töös kaasa aidata, siis andke 
oma soovist teada Mariale 
58050228 (telefoni teel saab Mariat 
kätte õhtuti või nädalavahetustel). 


Küsitles MARJANA LUIST 

Mina olen ... 


24.-27. oktoobril toimus Tallinna metodisti kirikus 
metonoorte sügislaager, mille teema oli väga sügav, 
kuid inspireeriv ,, Mina olen...“ Inspiratsiooni ja sü- 
gavust aitasid avada ja jagada meile Taavi Hollman, 
Robert Tšerenkov, Vitali Baranov ja Urmas Sassian. 

Kohale oli tulnud üle 40 noore, enamikus Eesti eri- 
nevatest metodisti kogudustest (Tallinn, Räpina, Pärnu, 
Tartu, Võru, Tapa, Rakvere, Ruusmäe, Paide). 

Laager algas avapauguga — sattusime spontaanselt 
vene teismeliste laagrisse üksteist tervitama ja üllatama. 
No seda särtsu jagus laagri lõpuni. Minu igatsus oli 
tutvustada meie metonoortele meie enda kiriku töö- 
tegijaid. Lähemalt saime tuttavaks Roberti, Andrei, 
Taavi, Vitali, Marjana ja Urmasega. Põnevad intervjuud 
ja avastused tõid meie ette tublid konferensjeed Maris 
ja Benjamin. Sel korral ei puudunud laagrist ka 
maastikumäng Kadriorus, töötoad (meedia/ülistus/ 
evangelism läbi spordi ja kristlike sõnumitega T- 
särkide valmistamine), Wesley-grupid, öörahu ja 
noorte ühine vaba aja nautimine. 

Urmas tõdes: ,,See oli minu jaoks üle mitme aasta 
taaskohtumine noortega. Nägin, kuidas Jumal puudu- 
tas kõnelejate ja erinevate tegevuste kaudu noorte sü- 
dameid. Noored on küpsed, järgimaks Jeesust oma 
südames ja ka koguduses. Eriliselt avas noorte loovuse 
piirid T-särkide tegemise töötuba, mille tulemusena 
said kõik osalejad endale usku levitava sõnumiga T- 
särgi, mida nad julgelt kandsid. Jumal jätkab oma tööd 
noorte seas, meie aga jätkame neisse investeerimist. “ 

Maris koges, kuidas sügislaager oli kohaks, kus iga 
noor võis tunda ennast armastatu, väärtusliku ja ime- 
lisena. ,, Noortel oli võimalus õppida rohkem tundma 
Jumalat ja tunda seda, kuidas Jumal ei unusta kedagi. 
See oli imetlusväärne aeg, kus noored üle Eesti said 
kokku, et jagada enda kogemusi, teenida üheskoos ja 

Foto: noortetoimkonna kogu 


armastada seda ühtainsat Isa, kes meid on omaks võt- 
nud, kelle peale me saame olla kindlad — ja teada, et 
koos temaga me suudame kõike. Me usaldame seda, 
keda armastame ja armastame seda, keda tunneme!“ 

Maria jaoks oli sügislaager väga imeline ja kasvatav 
aeg. »Toimkonnas olles nägin kogu laagrit teise külje 
pealt ja see oli väga huvitav. Mulle meeldis näha sära- 
vaid ja energiat täis noori ja seda, mida Jumal nende 
sees teeb. Eriti jäid mulle meelde ülistusõhtu, töötoad 
ja vaba aeg koos sõpradega. Ootan juba põnevusega 
järgmist laagrit!“ 

Benjamini meenutustes oli sügislaager võrratu ja 
kogemusterikas. ,,Paar mõtet, mis mind sügislaagrit 
meenutama jäävad, on ilmselt: 1. Noored ise. Lahe oli 
vaadata, kuidas nad nautisid laagrit, ja kuna oli ka uusi 
noori, siis võeti ka nemad kohe kampa ning tegutseti 
koos. 2. Laagris oli ka väga mõnus, puudutav ja mo- 
tiveeriv vaimulik pool. Meil olid kohal väga head ülis- 
tusbändid, et ülistada Jumalat, ja väga toredad jut- 
lustajad, kes said meid õpetada ja julgustada. 3. Minu 
jaoks ilmselt üks meeldejäävamaid hetki oli palve- 
õhtu/palveteekond. See algas ülistusega, kus me alguses 
saime lihtsalt ülistada Jumalat ja siis liikusime edasi ra- 
jale, kus olid erinevad takistused, pärast seda oli või- 
malus kirjutada palvesoov/tänusoov paberile ja siis olid 
kõigi laagris olijate pildid seintel, kus meil oli võimalus 
palvetada nende pärast. Kõige lõpus ootasid sind juba 
palvetiimid, kelle juurde sa said minna palvetama.“ 

Laager lõppes pomm-uudisega, kus selgus, et 
noorte kauaoodatud TALVELA AGER on tulemas juba 
aastavahetusel. Oleme toimkonnaga jõudnud lõpliku 
lahenduseni — anda noortele eriline võimalus veeta 
aastavahetus koos kristlastest sõpradega üle Eesti. 
Talvelaager saab toimuma 30. detsembrist 2. jaanuarini 
EELK laagrikeskuses TALU. 


ELE PAJU, 
EMK noortejuht 


Tšempion 


20.—24. oktoobril korraldas Tallinna 
vene kogudus linnalaagri nimega 
»Išempion“ teismelistele vanuses 
11—14. Osalejaid oli 30 ja neile lisaks 
veel korraldusmeeskond. Teisme- 
liste seas oli nii kiriku lapsi, kui ka 


30.12.2019 - 02.01.2020 


MINA OLEN vol2 


EELK laagrikeskus TALU, Harjumaa 


Osavõtumaks: 


kuni 22.dets 


alates 23.dets 60€ 


Iga järgnev pereliige 


6) y 
- Ele Paju 


Me-tO (C) +372 5214634 
NOORED C Metonoored 


(6) metonoored 


mittekristlikest peredest teismelisi. 
Laagris toimusid head piiblitunnid 
ja jutlused. Põhiliselt käsitleti eri- 
nevaid piiblikangelasi, räägiti eri- 
nevatest kristlikest sportlastest ja 
muidugi Jeesuse Kristuse isikust. 


50€ 


50% hinnast 


2 https://metonoored.wordpress.com/ 


Foto: Generation 2 kogu 


TÖÖVALDKONNAD 


Laagri eesmärk on, et kristlased 
saaksid oma usus kasvada ja need, 
kes ei tunne Jeesust, kuuleksid 
evangeeliumi. Samuti toimusid mit- 
med võistkondlikud mängud ja hu- 
vitavad üritused väljaspool kiriku- 
maja: bassein, muuseum, jalutus- 
käigud. Loomulikult sai hästi süüa 
ja oli palju muud huvitavat ja 
lõbusat. Kuid kõige tähtsam — see 
kõik toimus armastuse ja austuse at- 
mosfääris. Pärast laagrit oli üks laps 
oma emale öelnud: ,,Ma teistesse 
laagritesse enam minna ei taha, 
hakkan ainult selles käima!“ 
Tallinna vene kogudus on ke- 
vad- ja sügiskoolivaheaegadel kor- 
raldanud linnalaagreid juba 14 
aastat. Käesolev laager oli järjekor- 
ras 27. Aastate jooksul on laagrites 
osalenud kokku 350 teismelist. 


ANTON DJURJAGIN, 
Tallinna kogudus 

Annetamine kui kristlik teenimistöö 


ovembris viibis Tallinnas Scott 

Gilpin, ÜMK Kõrghariduse ja 
Kristliku Teenimise Kesknõukogu 
(General Board of Higher Education 
and Ministry) globaalse arengu ja 
finantsjuhtimise direktor. See nõu- 
kogu on viimaste aastate vältel olu- 
liselt arendanud suhteid teoloo- 
giliste kõrgkoolidega üle maailma, 
luues selleks lausa uusi struktuure 
eri maailmajagudes (nn LeadHubid) 
ja pakkudes mitmesuguseid kooli- 
tus- ning koostöövõimalusi. Suure 
osa Scott Gilpini tööst moodustabki 
koolituste läbiviimine erinevates 
maailma paikades — eesmärgiga 
aidata kirikuid, kõrgkoole ja krist- 
likke organisatsioone paremini 
mõista, milliste strateegiate abil 
arendada suhteid oma finantstoeta- 
jatega ja otsida ning leida uusi toeta- 
jaid nii kiriku sees kui ka ühis- 
konnas laiemalt. 

Scott Gilpin ei keskendunud se- 
minari meeskonnale suunatud 
koolituses eeskätt raha küsimisele, 
kuigi ka sellest oli juttu. Ta tõstis 
olulise teemana esile hoopis vaja- 
duse uskuda oma organisatsiooni 
kutsumust ja missiooni, sõnastada 
selgemini oma teenimistöö ees- 
märke ja osata selgitada igale küsi- 
jale arusaadaval viisil, miks me 
teeme seda, mida me teeme — ja mis 
annab meile põhjuse uskuda, et me 
teeme seda tõepoolest hästi. Ühtlasi 
rõhutas ta, et me ei tohiks kutsuda 


teisi annetama enne, kui oleme ka 
ise omapoolse annetuse teinud. Sest 
kui usume oma organisatsiooni 
tegevusse ja oleme huvitatud selle 
arengust, siis on loomulik sellesse 
ka finantsiliselt panustada. Scotti 
koolituse üldteema võiks eesti keeles 
kõlada ,,Heldekäelisuse kultuur“ ja 
selle põhisõnumiks oli, et kutsudes 
kedagi annetama väärilise eesmärgi 
nimel, tähendab kutsuda seda ini- 
mest reaalselt endaga kaasa, koos- 
tööle, osalema ettevõtmises, millesse 
tal on eesõigus panustada kõigi oma 
Jumalalt saadud andidega (aeg, 
raha, anded). 

Üheks autoriks, kellele Scott toe- 
tus, oli vaimulik Henry Nouwen 
oma raamatuga ,Spirituality of 
Fundraising“ (Rahakogumise vaim- 
sus). Nouwen sõnastab seal mitmed 
huvitavad põhimõtted: ,,Rahakogu- 
mine on otsene vastand kerjamisele. 
Rahakogumine on vaimulik teeni- 
mine, see on Jumala armastuse pü- 
hal pinnal toimuv kohtumine nende 
vahel, kes vajavad raha ja kes oma- 
vad raha.“ Jumala riigis võime jul- 
gelt toetuda sõnadele, mida Paulus 
kirjutas korintlastele: ,, Jumal on 
vägev andma teile kogu armu rikka- 
likult, et teil ikka oleks kõike küllal- 
daselt ning te oleksite rikkad iga hea 
teo tarvis.“ (2Kr 9:8). Õigel viisil an- 
netuse küsimine ei alanda küsijat 
ega tekita süütunnet selles, kellelt 
küsitakse, vaid loob viljastava suhte, 


Scott Gilpin paremalt esimene. 


16 KODUTEEL 4/2019 


Foto: Kaire Lotamõis 


milles kogevad Jumala õnnistust nii 
saaja kui andja. 

Mõtlemapanev videoklipp, mida 
koos vaatasime, näitas pimedat 
meest, kes kerjas tänaval, ees silt: 
»Olen pime. Palun annetage.“ Ini- 
mesed käisid mööda ja mõni üksik 
poetas pisut peenraha. Siis lähenes 
üks naine, seisatas, võttis sildi ja kir- 
jutas midagi selle teisele poolele. 
Nüüd annetas peaaegu iga mööduja 
ja kui pime mees kuulis uuesti sama 
naise samme, küsis ta hämmastu- 
nult: , Mida te ometi sinna kirjuta- 
site?“ —,,Täna on nii kaunis päev, aga 
minu silmad ei näe seda,“ vastas 
naine. Teisel viisil sõnastatud sõnum 
oli ootamatult avanud paljude ini- 
meste südamed annetamiseks. 

Scott Gilpin pühendas osa oma 
ajast lisaks seminari meeskonna 
koolitamisele ka vestlemisele semi- 
nari juhtkonna, EMK juhtide ja 
Tallinna koguduse - pastoritega. 
Tema erakordselt hea inimestetund- 
mine, suurepärane kuulamisoskus ja 
võime erinevaid teenimise kontekste 
kiiresti mõista ning analüüsida te- 
kitasid temaga vestelnutes valdavalt 
tunde, nagu oleks kohtunud kaua- 
aegse hea sõbraga, kes sind mõist- 
valt noogutades ära kuulab ja siis 
mõne tabava küsimuse toel juhatab 
su mõtted sootuks uutele radadele. 
Ühtlasi avades su südame ja raha- 
koti annetamiseks mõnes sellises 
valdkonnas, kus sa siiani pole mär- 
ganudki annetada... 

Siinkohal tuletangi meelde, et ka 
sina, armas ajakirja lugeja, võid oma 
rahalise panusega olla aktiivne osa- 
line kiriku töötegijate koolitamise 
suurepärases töös, mida EMK Teo- 
loogiline Seminar juba üle 25 aasta 
teeb. Seminari arveldusarve number 
on EE842200221010980782 Swed- 
bank, saaja: Eesti Metodisti Kirik. 


MEELI TANKLER, 

Euroopa LeadHubi koordinaator 
Põhja-Euroopa ja Euraasia 
Keskkonverentsis 


Üksinda kava ei jaksa 


Õppepäev 19. oktoobril Pärnus oli 
meeskonnatöö-teemaline ja kandis ni- 
metust; , Üksinda kaua ei jaksa“. Kooli- 
tus oli sisukas, kinnistas olemasolevaid 
teadmisi ning andis uusi, ka mõtteainet, 
kogemusi, oskusi kogudusetööks. 
Kogu koolituspäev oli üles ehitatud 
suurepäraselt, sisaldades kinnitavaid, 
selgitavaid kirjakohti, arutelu gruppi- 
des jm. Koolitajateks lugupeetud Üllas 
ja Meeli Tankler. 


eemadeks olid seekord toimiva 

meeskonna ehitamine ja hoid- 
mine kirikutöös, samuti tunnus- 
tamine ja delegeerimine. Koolitus 
andis selgema ülevaate rollijaotusest 
Jumala riigis. Iga roll on auasi Ju- 
mala riigis ning iga ameti juurde 
tuleks valida õige inimene. 115 5:12 
ütleb: ,,Ent me palume teid, vennad, 
tunnustada neid, kes teie seas tööd 
teevad ja teid Issandas juhatavad 
ning noomivad.“ Kõige parem oleks, 
kui need töötegijad oleksid Jumala 
poolt kutsutud ja juhid oleksid ava- 
tud ja valmis inimeste andeid ära 
tundma. Väga tähtis on ka, et tehtud 
tööd märgatakse ja tunnustatakse. 
Tänamisvorme võib olla erinevaid, 
isiklik tänamine hästi ja korrektselt 
tehtud töö eest, väike tänukaart, tä- 
namine avalikkuse ees, konkreetne 
hinnang ülesande täitmisel või edu- 
tamine pisut kaalukama ülesande 
puhul. 

Teine suurem teema, mida kooli- 
tusel käsitleti: kas ja miks luua mees- 
kond? On palju asju, mis motivee- 
rivad meeskonnatööd: tegevuse 
tähendusrikkuse mõistmine, ees- 
märkide omaksvõtmine meeskon- 
naliikmete poolt, oluliste tõdede ja 
väärtuste edasiandmine, usaldus 
meeskonnaliikmete vahel, kaasav 
juhtimisstiil, selged mõõdupuud 
eesmärgi poole liikumiseks. 

Aga on ka mitmeid tegureid, mis 
ei motiveeri meeskonnatööd: eel- 
hoiak, et töö saab olema raske ja 
kurnav, ebakindluse levitamine tule- 
muste saavutamise realistlikkuse 
osas, ebaselgus eesmärkide osas, vi- 
siooni puudumine, ebaselge kom- 


Koolitajad Meeli ja Üllas Tankler. 


munikatsioon, töötegemist puudu- 
tavate selgete reeglite puudumine, 
juhtimisstiil, mis alavääristab mees- 
konnaliikmeid ja nende tööpanust, 
avalik nurisemine, meeskonnaliik- 
mete ebavõrdne kohtlemine, res- 
sursside vähesus ja toetuse puudu- 
mine. 

Koolitusel oli ka üks teema, mis 
pakkus kõigile enam mõtlemisainet 
ja selleks oli delegeerimine. Mt 9:37 
on öeldud: ,Siis ta ütles oma jüng- 
ritele: ,,Lõikust on palju, töötegijaid 
aga vähe.“ Jumala riigis oleme kõik 
»tegijad“ ning kõik on kutsutud 
osalema-teenima-panustama. 

Delegeerijal võivad olla hirmud 
enda suhtes: võimu vähenemine, 
autoriteedi langemine; aga võivad 
olla ka kaastöölise suhtes: tema töö 
kvaliteet, tema töötulemuse erine- 
vus, vastutus, kriitika, ebakindlus, 
töö mahu suurenemine. Delegee- 
rimine on töömahukas, eeldused on 
vahel ekslikud ning lihtsam on asi 
ise ära teha, aga see ei arenda ko- 
gudust. Õige kliima loomiseks on 
vaja jagada vastutust, delegeeri- 
mine ei tohi olla ka suvaline. Koos 
kasvamisega kasvab ka teenimine. 

Alustada on tavaliselt lihtsam, 
korrektselt lõpetada tihti raskem. 


Meeskonnad ei ole igavesed ning 
võib lahkuda sõbralikult nii, et 
ei kahjustaks omavahelisi suhteid. 
Täiesti loomulikult võivad tekkida 
uued tegemised, rollimuutused, 
uued rollid ja ka uued meeskonnad. 
Igaks asjaks ei ole vajagi meeskonda, 
vaid piisab sõbralikust toetusest ja 
abist. 

Töötegijaid on koguduses alati 
olnud ja on alati vaja. Kuidas leida 
endale sobiv töövaldkond, kuidas 
olla püsiv ja varustatud ja motivee- 
ritud, tubli meeskonna liige? Mõneti 
läksid koolituspäeval mõtted ka sel- 
lele, kuidas mitte tunda end nii, et 
koguduses eeldatakse ja soovitakse, 
et kõik midagi teeks ja veel vabataht- 
likus korras ja iganädalaselt jne ning 
isikust huvitutakse vähe. 

Selle koolituse kandvaks sõnu- 
miks oli kõigile kirikutöö töötegi- 
jatele, et väga tähtis on üksteise toe- 
tus, märkamine ning tunnusta- 
mine ja tänamine tehtud töö eest. 

Kindlasti oli koolitus julgustav, 
motiveeriv ning andis mõtteid ja 
indu. 


ESTER MEERJA, SIRJELI TOMBAK, 
Tallinna kogudus 

Kirglik Wesley teoloogia 


r Kenneth J. Collins on alates 
1998. aastast käinud Eestis 
EMK Teoloogilises Seminaris 
(EMKTS) õpetamas Wesley teo- 
loogiat. Teda on kuulanud sajad tu- 
dengid ja vilistlased. 2019. aastal 
andis ta siin Eestis oma viimase 
loengusarja Wesley teoloogiast. 
Kenneth Collins oli koos oma 
abikaasa Marilyniga 17. oktoobril 
2019 talle pühendatud EMKTS-i 
tänuüritusel Tallinnas, Eesti Meto- 
disti Kirikus. Tänuüritusel mainis 
Collins, et seda teemat hakkas ta 
õpetama, sest ta nägi inimestes 
igatsust minna kristlikus usus 
sügavamale — nad said Wesley teo- 
loogiast midagi sellist, mida teised 
teoloogid ei pakkunud. ,,Tudengid 
on mulle andnud palju tagasisidet, 
et neid on puudutanud see tuli, 
millega ma õpetasin Wesley teo- 
loogiat“ ja ta on neile vastanud: 
»Loomulikult olen ma kirglik, me 
räägime ju Jeesusest Kristusest, 
evangeeliumist, Jumalast!“ 
Küsimusele: ,, Mis on sinu unis- 
tus eesti kristlaste ja metodisti 
kiriku jaoks?” vastas ta veendunult: 
»Et Wesley pärand oleks edasikan- 
tav põlvest põlve.“ Pikki aastaid oli 
Collins eestlastele tungivalt soovi- 
tanud Wesley jutlusi ära tõlkida. 
Seetõttu valmistas üllatuskingitus 
talle palju rõõmu ja võttis usume- 
hel pisara silma. Dekaan Mark Nel- 
son arvas, et parim kingitus Dr 
Collinsile oleks olnud ajamasin, et 
ta oleks isiklikult John Wesleyga 
kohtuda saanud, aga kahjuks pol- 
nud seda võimalik korraldada, 
seetõttu pühendunud Wesley eks- 
perdina sai ta ühe kingitusena 
eestikeelse Wesley jutlustekogu ,,52 
jutlust“ kuhu olid pühenduse sisse 
kirjutanud tema Eesti kolleegid 
seminarist, tudengid, vilistlased, 
kiriku esindajad, pastorid. 
Dr Collins väljendas oma rõõ- 
mu selle raamatu tõlkimise puhul - 

Dr Kenneth Collins (vasakul), teda intervjueerib Hindrek Taavet Taimla. 


Ees Malaciss Kriku Teotoogiiee Seminar 2019 


EMK Teoloogiline Seminar teeb ette- 
valmistusi, et tuua lähiajal lugejateni 
eesti keeles Kenneth Collinsi raamat 
Piibellik tee päästeks: John Wesley 
teoloogia tuum“. Kõigil, kes soovivad 
raamatut soetada ettetellimishinnaga 
15€, palume sellest teada anda 
kirikukeskuse e-maili aadressile 
keskusometodistikirik.ee. Hiljem on 
raamatut võimalik osta, aga siis juba 
kallima hinna eest. 


see oli üks tema südameigatsusi. 
»Selle raamatu, nende jutluste läbi 
saavad eesti kristlased kogeda, 
kuidas võimalik saab reaalsuseks. 
See raamat kroonib kogu minu 


teenistust siin EMKTS-is“. Ka kin- 
giti talle teoloogilise seminari tun- 
nuspildi, Ain Varese altarimaali 
väiksem repro ning tänumedal. 

Dr Collins on avaldanud hulga 
raamatuid ja hulgaliselt artikleid, 
mis uurivad teemasid alates Wesley 
teoloogiast kuni kristliku vaimsu- 
seni. Ta on ajaloolise teoloogia ja 
Wesley uuringute professor ja selle 
valdkonna ülemaailmselt tuntud 
tippspetsialist. Teda on tunnusta- 
tud 2008. aastal Asbury Teoloo- 
gilise Seminari parima professori“ 
aastapreemiaga. 

Alates tööleasumisest kiriku- 
ajaloo professorina Asbury Teoloo- 
gilisse Seminaris 1995. aastal, on dr 
Collins pidanud loenguid ja õpe- 
tanud kogu maailmas ning tuntud 
oma kaasakiskuva, kriitiliselt mõt- 
leva stiili poolest. Samuti on ta pi- 
danud loenguid John Wesley teo- 
loogiast mitmes erinevas piirkon- 
nas, alates Costa Ricast kuni Lõu- 
na-Koreani, sealhulgas 20 aasta 
jooksul ka Eesti Metodisti Kiriku 
Teoloogilises Seminaris. 


KAIRE LOTAMÕIS, 
EMKTS vilistlane 

Erakonnad eraldasid ,katuseraha”“ EMK tänab 
Tuleval, 2020. aastal, saavad erinevatelt Riigikogus esindatud era- = Eesti Metodisti Kirik avaldab tänu Sise- 


kondadelt regionaalseid toetusi ka paljud kirikud ja kogudused. — ministeeriumile ja Eesti Kirikute Nõu- 
Nii annab Keskerakond toetust 26 kogudusele ja kiriklikule all- kogule toetuse eest ajakirja ,, Koduteel“ 
asutusele — kokku 219 000 eurot, Isamaa 20 kogudusele ja allasu- väljaandmiseks. 

tusele — kokku 129 000 eurot. Isamaa toetab tänuväärselt ka SA 
EMK Kristlikku Laagrit Giideon 8000 euroga. Sotsiaaldemokraa- 
did toetavad 4 kogudust — kokku 30 000 euroga. 

EKRE toetab 18 kogudust ja kiriklikku allasutust — kokku 
234 500 euroga. Sealhulgas saab meie rõõmuks toetust EMK 
Pärnu Agape kogudus — 10 000 eurot; ja meie eriline tänu kuulub 
EKREle just EMK ajakirja Koduteel toetamise eest 5000 euroga! 


KODUTEEL 


Koguduste rajamise seminar Lastetöö visioonipäev 


Viie Eestimaa kiriku (EMK, EELK, EKNK, AKEL, EKBKL) osa- = 18-Jaanuaril 2020 toimub Tallinnas Eesti 
lusel tegutseb Koguduste Rajamise Ümarlaud (KRÜL), mis kor- Metodisti Kir iku lastetöö tegij (e kad 
raldas 1. novembril 2019 koguduste rajamise seminari Tallinnas. A a Plaanis ki tulla kokku, et jaga- 
Seminaril tegid ettekanded Dietrich Schindler Saksamaalt, Jakob da seda, kuidas t Ma vaes kogudustes 
Remmel Eestist ja Oystein Gjermelt Norrast. Meeskonna üles- Taststopl läheb ning Lu Al Ga 
andena tuli igal kirikul koostada koguduste loomise tegevusplaan ja unistada ia lastetöö tuleviku üle. 
üheks aastaks. EMK esindajad — Robert Tšerenkov, Taavi Holl- Oodatud ki esindajad kõikidest kogu- 
man, Urmas Sassian, Ele Paju, Aleksandr Fjodorov, Joel Aulis ja dustest, 1 selle tööhar ka juhid kui ka ak 
Marjana Luist — seadsid meie kiriku aasta eesmärkideks: tiivsed lastetöö tegi] ad. Visioonipäeval 
« tugevdada koguduste rajamise mõtteviisi KG a a aailiikemeaida uk 

metodistide hulgas, med, et toetada selle tähtsa töö arengut 
« töötada välja kodugruppide strateegia meie kirikus. i 

evangeeliumi kuulutamise eesmärgil ning i Lähiajal tuleb täpsem informatsioon 
« toetada Tallinnas uue venekeelse koguduse Tass Kogusse ja veebilehele. 


rajamise ettevalmistust. ROBERT TŠERENKOV, 


MARJANA LUIST superintendent 


JUUBELI-AASTAPÄEVAD 


2. oktoober 1994, Võru Elupuu kogudus — 25 
23. oktoober 1994, Kohtla-Järve Kolgata kogudus — 25 
10. jaanuar 2000, Jõhvi Petlemma kogudus — 20 


EMK ÕNNITLEB KAASTUNDEAVALDUS 
17. november 1944, Hans Växby, ÜMK piiskop - 75 Avaldame kaastunnet pastor 
18. november 1961, Christian Alsted, ÜMK piiskop — 58 Urmas Rahuvarmile perega 
25. jaanuar 1937, Olav Pärnamets, EMK superintendent — 83 poja Andreas Rahuvarmi 
25. veebruar 1975, Enno Sarik, Ruusmäe pastor — 45 (05.08.1969—19.10.2019) 


surma puhul. 
KODUTEEL ÕNNITLEB 


13. november 1979, Marjana Luist, toimetaja — 40 Laesi lares Kogi 

Võru koguduse tekkimise ja kasvamise lugu 


»Me soovime, et sellest saaks Võru 
metodisti kirik!“ ütles abielupaar 
Kask superintendent Olav Pärna- 
metsale ja äsja Ruusmäe koguduse 
pastoriks õnnistatud Kaupo Kan- 
dile oma poolelioleva ehituse kohta 
Võru elumajade rajoonis. Oli aasta 
1993. Olav võttis lahke pakkumise 
vastu ning järgmise aasta varake- 
vadel sõideti Tallinna poole kinke- 
lepingut vormistama. Teel tuli vas- 
tu suur palgiveoauto, millelt just 
Kaskede auto möödumise hetkel 
kukkus üks piirdetala. Õnneks 
põrkas tala vastu kõige tugevamat 
raami ning tänu Jumalale jäi reisi- 
seltskond terveks ning hoone Võru 
linnas Uuel tänaval läks EMK 
omandisse. 

Perekond Kaskedele kuulus sel 
ajal puitmööbli firma ,, Kokla“ ning 
nad tegelesid hoone ehitamisega 
pühakojaks. Kirikuvalitsuse soov 
oli, et kiriku avamine toimuks 
Metodisti Maailmanõukogu koos- 
oleku raames 2. oktoobril 1994. 
Esialgu oli see perekond Kasele 
murettekitav, kuna aega avamiseni 
ei olnud palju ning samaks näda- 
laks oli Koit Kask plaaninud koos 
Võru ettevõtjate delegatsiooniga 
minna Rootsi ettevõtlusnädalale. 
Aga koos otsustati, et ettevõtluse 
delegatsioone tuleb ehk veel, aga 
kiriku avamiseks on tal võimalust 
võib-olla vaid üks kord elus. Võru 
linnapea püüdis Koitu veel veenda 
Rootsi sõitma, kuid Koit jäi oma 
otsuse juurde. Kogu Võru ette- 
võtlusdelegatsioon hukkus 28. sep- 
tembril 1994 Estonia laevaga. 

2. oktoobril 1994 oli Võru me- 
todisti kirik valmis, ilus metallist 
ristidega aed ümber maja. Uuele tä- 
navale kogunes aukartustäratav 
hulk rahvast. Tallinnast oli tulnud 
suur bussitäis rahvast: Credo koor, 
dr Eddie Fox, kes oli avateenistuse 
jutlustaja, Lõuna-Aafrika piiskop, 
külalised Saksamaalt ja mitmelt 
poolt Eestist. 

Uus tänav 21 aastal 1993 


Esimese teenistuse rahvaroh- 


kus hääbus pühapäev-pühapäevalt. 
Meeskond oli väike ja kirik oli 
külm. Konservatiivsemad lõuna- 
eesti inimesed vaatasid noorele, 
pealinnast tulnud pastoripaarile 
vahel umbusklikult. Millalgi 1995. 
aastal jõudis kätte ka pühapäev, kus 
olime Kaupoga pühapäevasel tee- 
nistusel kahekesi. Rohkem neid 
pühapäevi ei ole õnneks olnud. 
1995. aasta jaanuaris saime kül- 
lakutse Raiste külla, perekond Pa- 
lode juurde. Tuba oli soe ja pere- 
rahvas sõbralik. Selgus, et tegemist 
oli Martin Säägi õe Agnese ja tema 
perega: Kaljola, Ele, Lea ja Ovega. 
Nad rääkisid oma elust ning Agnes 
näitas lastetöö materjale, pilte 
metodisti kiriku elust ja tegemistest 
läbi aegade ning jagas oma indu 


ka 
ud 


Fotod: Võru koguduse pildikogu 


Avateenistus 

2. oktoobril 1994. 
Superintendent 

Olav Pärnamets ja World 
Evangelismi juht 

dr Eddie Fox koos vastse 
pastoripere Thea ja Kaupo 
Kantiga. 


lastetöö suhtes. Kohtumise lõpus 
otsustasid nad terve perega liituda 
Võru metodisti kogudusega. Algas 
lastetöö, kus osalesid Palo, Kaske- 
de, Taimla ja veel mõne pere lap- 
sed. Telefoni valeühenduse tule- 
musena liitus kirikuga tädi Salme, 
kes tuli appi ka kirikut kütma. 

1996. aastal tuli appi mitmeid 
misjonäre misjoniorganisatsioonist 
Comission, kes tõid värvi ja indu. 
EMK Teoloogilise Seminari aktiiv- 
ne õppejõud Kersti Raudsepp orga- 
niseeris inglise keele kursusi ning 
kursuste raames kutsus kõnele- 
ma noore lootustandva jutlustaja 
Robert Tšerenkovi Tallinna vene 
kogudusest. Jutlus oli nii vägev, et 
kolm inimest andsid oma elu Ju- 
malale ning kaks liitusid kogu- 
dusega. 


1997 toimus esimene noorte 
suvemisjon ning taas sai hoo sisse 
lastetöö. Kellelgi misjonigrupis tuli 
mõte kirjutada laste Piibliklubi 
kutsed õhupallidele ning üks noor- 
mees läks neid jagama. Koju min- 
nes nägime, et kõigil linna lastel 
olid kutsega õhupallid käes ning 
järgmisel päeval oli laste arv mit- 
mekordistunud. 

Lastetöös toimus suurem läbi- 
murre 1998. aastal. Lea Palo hakkas 
eelteismelistele korraldama Piibli- 
klubi, kus hakkasid käima Grete 
Lepa, Merlin Metsla ja mõned 
teised tüdrukud ning terve hulk 
»Kratte“ poisse. Nende poistega sai 
käidud ka politseis ja vanemate 
juures. Ele Palo ja Tea Võro läksid 
õppima Teoloogilisse Seminari 
ning algasid regulaarsed laupäe- 
vased teenistused Viitkal, Tiigide 
kodutalus. 

Järgmisel aastal alustas tööd 
Võru Ühisabi ning koguduse 5. 
aastapäevaks valmis hoone keldri- 
korrus koos tualeti, köögi ja osa- 
dusruumiga. See võimaldas kor- 
raldada rohkem üritusi ning alus- 
tada Alfa kursusega. 

2000. aastal algas regulaarne töö 
Võru haigla erihooldeteenuste kes- 
kuses. See töö on kestnud tänaseni. 
Pühapäeviti külastab jumalateenis- 
tusi regulaarselt 1—7 inimest. 

Samal aastal toimus Viitkal väi- 
ke ärkamine koos kolme ristimi- 
sega ning küpses otsus, et Viitkale 
on vaja rajada kogudus. EMK Viit- 
ka kogudus asutati 19. augustil 
2000, päev enne Thea, Kaupo ja 
nende poja Joosepi sõitu Asbury 
Teoloogilisse Seminari USAs. 

Kolm kogudust jäi kolme noore 
töötegija hoolde. Vastutuse kolme 
koguduse eest võttis Teoloogilise 
Seminari tudeng Vladek Manni- 
nen, Võrus aitas kaasa Ele Palo ja 
Ruusmäel Enno Sarik. 2002-2003 
oli Võrus pastoriks Ele Paju, kelle 
teenimise ajal sündis osadus eaka- 
matele ,, Kõnõlõ minoga“. Ele teenis 
Võru koguduses pastorina aastani 
2010, mil tuli Jumala kutse minna 
teenima EMK Räpina kogudust. 


Pärast Kandi pere tagasitulekut 
2003. aastat oli selge, et enamik 
Ameerika säravatest plaanidest 
Võrumaal siiski ei juurdu ning töö 
jätkub endiselt piiskhaaval. Norra 
misjonigrupi Varstu misjoni tule- 
musena pöördus kümme inimest 
ning oli tarvis hakata tegema järel- 
tööd. Koguduse rajamise töö Vars- 
tus kestis neli aastat, kuid kahjuks 
hääbus ning lõppes aastal 2008. 

Kuid Võru koguduse hoonel 
puudus ikka veel kasutusluba ning 
olemasolevad tingimused ei rahul- 
danud päästeametit. 2004. aastal, 
pidades nõu tuttava arhitektiga, sai 
tehtud otsus, et vajame juurdeehi- 
tust. Juhatuse liige Agnes Palo ja- 
gas oma südamest nägemust, et 
olemasolev hoone on ainult laste- 
kirik, päris kirik saab olema selle 
taga. 2004. aastal külastas meid esi- 
mest korda meie sõpruskogudus 
Montgomery Esimesest Ühinenud 
Metodisti Kirikust ning ühiselt lin- 
navalitsusega nõu pidades andsid 
nad lubaduse, et tahavad meid toe- 
tada juurdeehituse teostamisel. 
Montgomery kogudus on olnud 
meie sõpruskogudus kuni tänaseni, 
nad on toetanud meie igapäevaelu, 
kiriku ehitust ja mitmeid teisi pro- 
jekte — see on olnud Jumala imeline 
ettenägelik varustamine. Montgo- 
mery kogudus tähistab sel aastal 
190. aastapäeva. 

Erinevate inimestega juurdeehi- 
tuse osas nõu pidades sai tehtud 
otsus, et kasutame ära maksimumi, 
mida Uue tänava krunt võimaldab. 
Algas koostöö arhitektuuribürooga 
»Loob projekt“. 2006. aasta oli väga 
frustreeriv, detailplaneering oli vii- 
binud ja meie taotlus ,, kogemata“ 
laualt välja jäänud, pidime taas 
ootama. Lõpuks selgus tõsiasi, et 
enne ehituse algust tuleb eemal- 
dada krundi alt jooksev transiitkaa- 
bel. 23. mail 2007 olime valmis 
EMK 100. aastapäeva raames labi- 
da pidulikult maasse lööma. Osale- 
mas oli mitmeid sõpru, kes 
tähistasid Eesti metodismi sünni- 
päeva ning tolleaegne linnapea 
Kersti Kõosaar. Hilisemas mäles- 


tuses tõdes ta, et pole enne ega 
pärast näinud, et keegi hakkab 
ehitama ilma mingi rahata ja see 
on tema jaoks tunnistus, et nii- 
moodi ka maja valmis saab — seega: 
Jumal on olemas! 

2006. aastal andis Jumal julgus- 
tava vaimuliku visiooni ja teema- 
kirjakoha Js 61:1-3, et see kirik saab 
olema palvekojaks kõigile rah- 
vastele, ning igatsuse liikuda Püha 
Vaimu juhtimises ning inspirat- 
sioonis. Hakkasime julgemalt üles 
ehitama palvetööd ning haigete 
pärast palvetama, neid õliga võides. 

2007. aastal sai vundament val- 
mis, ning elevus oli suur, kuid 2008 
tuli suur majanduslangus ning ka 
meie rahad külmusid. Mõtlesime 
palju sellele ,,hooneehitajale, kes 
alustas, aga ei suutnud lõpetada“. 

2009 aastavahetusel saabus soo- 
ja Brasiilia päikesena misjonär Yuri 
Velloso. Lume sulades hakkasid ka 
müürid kerkima ning 15. aasta- 
päeva saime pidada inimesekõr- 
guste müüride vahel. Meie kallis 
palvesõber Doris McCray käis 
meid julgustamas ja prohveteeris, 
et Jumal liigub edasi. 

2010 oli taas keeruline hetk, sest 
pidime majast välja kolima Pääste- 
armeesse ning vana maja lammu- 
tati suures osas, koguduse liikmete 
hulgas oli kahtlusi, kas teeme ikka 
õiget asja. 

2011 oli tõeline läbimurdeaasta 
nii vaimulikult kui füüsiliselt ning 
paljud suuremahulised tööd said 
tehtud, samuti tuli meile appi vaba- 
tahtlike grupp USA-st. Ime läbi sai 
katus peale novembri lõpuks ning 
kui viimane mees katuselt maha 
tuli, hakkas lund sadama. 

2012 ülestõusmispühadel saime 
tagasi kolida oma armsasse kiriku- 
hoonesse. Sümboolselt tõi Taavet 
Taimla sisse sama Piibli, mille ta oli 
toonud sisse 1994. aastal esimesel 
jumalateenistusel. 

Tutvusime erilise misjonäride 
perega Lõuna-Aafrikast, kes tee- 
nisid meiega ühel nädalavahetusel. 
Vestlusest selgus, et nad ei ole veel 
oma teenimisvaldkonda Eestis leid- 


KODUTEEL 4/2019 21 


[a(o7e10]»1 011 14 = MU) 


[a(o7e10]2101°1 1 M =4 MU) 


Uus tn 21 aastal 2013. 


nud. Naljaviluks kutsusime neid 
Võrru ja nad lubasid palvetada. 
Paari päeva pärast andsid nad tea- 
da, et Jumal kinnitas ning nad 
lubasid paari kuu pärast tulla. 2013. 
aasta kevadel kolisid Kuzaan ja 
Clarien koos oma kolme teismelise 
lapse ja kasutütre Leldega Võru- 
maale. Ühiselt korraldasime telgi- 
misjonit Võrus Vabaduse platsil 
ning sügisel keskendusid nad 
noortetööle. Kuna nende tagapõhi 
oli , Noored Missiooniga“, muutus 
Võru kogudus korraga väga rah- 
vusvaheliseks. Meie noortetöös oli 
korraga noori kümnest eri riigist, 
sh Türgist, Portugalist, Uruguaist. 
Samal ajal oli Kaupo õpetamas 
soome, eesti ja inglise keelt ning 
Võrus tegutsevad Euroopa vaba- 
tahtlikud jõudsid kõik meie 
noorteõhtutele. Vabatahtlik prant- 
susmaalt nägi meie koduosaduses 
oma elus esimest korda piiblit 
ning noortegrupp kinkis talle jõu- 
ludeks prantsusekeelse piibli. 
Muutus tuli nii äkitselt ja kiirelt, et 
meile ei jõudnud kohale, et lisaks 
pühapäevasele teenistusele, vaja- 
sime tõlke noortekatele, palve- 
õhtutele, piiblitundidesse jne. Mis- 
jonigrupid ja põnevad külalised 
muutusid iganädalaseks. 
Koguduse 19. aastapäeva tähis- 
tasime uues, veel viimistlemata 
kirikusaalis koos Timo Lige pere- 
ansambliga ning algasid aktsioonid 
»365 päeva avamiseni“ ning ,Sei- 
same sõnal“. Kirikusaali põrandale 
kutsuti nii koguduse liikmeid kui 

kõiki külalisi kirjutama oma lem- 
mikkirjakohti nende endi emakee- 
les. Kirjakohti sai kokku ligi 20 
keeles ning paarisaja ringis. Sündis 
ime ja koguduse 20. juubelil sai 
Võru Elupuu kirik valmis. Arveid 
jäi veel ca 7000 euro eest üles ning 
taas sai tehtud üleskutse Eesti ko- 
gudustele ning pinge tõusis hari- 
punkti. Kuid 30. detsembriks olid 
imekombel kõik arved makstud! 

2014. aasta oli eriline mitmes 
mõttes. Maikuus sai asutatud Võru 
Toidupank, kuid algas ka tõeline 
pöördumiste laine. Jumal kutsus 
inimesi unenägude, sisemise tun- 
netuse ja lihtsalt avatud südame 
kaudu. Sel aastal andis oma elu Ju- 
malale 18 inimest. Usume, et see oli 
selgelt meie Lõuna-Aafrika sõprade 
palvetöö vili. Palvetöö nakatas ka 
meid ning ehitus tingis palvekoos- 
olekuid igahommikuselt pidama. 
Pöördumine toimus isegi uusaas- 
taööl vastu aastat 2015. Usule tuli 
noori, toidupanga töötajaid ja klien- 
te ning inimesi lausa tänavalt. 
Noortetöö oli kasvanud Van den 
Bergide töö tulemusena ca 30 noo- 
reni. 

2015. a märtsis tundis perekond 
Berg, et Jumal kutsub neid edasi 
liikuma. Kuid viljavihud said vä- 
gevad: lahkumisteenistusel sai ris- 
titud 7 nende töö tulemusena 
tulnud noort ja kogudusse astus 14 
uut inimest. See on kõigi aegade 
rekord! 2015 sügisel alustas tööd 
Võru Palvekliinik, mis on seitsmes 
ja siiani noorim palvekliinik Eestis. 


2015 ja 2016 suvel toimusid 
English Camp'id ning noori liikus 
koguduses endiselt palju. 

Aastal 2016 hakkasid puhuma 
tormituuled ning palju saavutatut 
prooviti läbi. Mitmed aktiivsed 
uustulnukad lahkusid kogudusest 
ning noortetöö kahanes. 2017. 
aastal tuli kuri kiri, et ehitus on 
vastu võtmata. Ehitusfirma, kes oli 
kuus aastat meie ehitusel peatöö- 
võtja, läks pankrotti, ning doku- 
mentatsioon oli jäänud pooleli. 
Ettekirjutused nõudsid taas suuri 
summasid. Töötasime pingsalt 
puuduste kõrvaldamise nimel, kui- 
gi pärast ehituse lõpetamise rõõ- 
muhõiskeid oli väga alandav uuesti 
hakata raha koguma. Kuid Jumal 
ning vennad-õed olid armulised 
ning summad said taas kokku ning 
koguduse 23. aastapäevaks oli ka- 
sutusluba käes. 

Toidupanga töö on kasvanud 
aasta-aastalt ning oleme selles Võru 
Linnavalitsuste ja Omavalitsuste 
Liidu partnerid. Töö toimub kuuel 
päeval nädalas kolme palgalise töö- 
tajaga ning kampaaniatel on veel 
lisaks ca 15 vabatahtlikku. Oleme 
neile väga tänulikud! Selle aasta 
mais tähistas ka toidupank oma 5. 
sünnipäeva. 

Meie misjonimeelsus väljendub 
enam kui 20 erineva riigi lipus, mis 
on palvetoas ning esindavad ini- 
mesi, kellega seob meid sõprus, 
palved ja osadus. Misjonireisid on 
meid viinud Lätti, Leetu, Soome, 
Inglismaale, Udmurtiasse, Mari- 
maale, Handimaale, Brasiiliasse, 
Iisraeli, pagulaskeskusesse, Barba- 
dosesse, Bulgaariasse. 

Viimased aastad on koguduses 
olnud vaiksemad ja pisut rahuliku- 
mad. Vaatame tänutundega kogu- 
duse möödunud 25 aastale ning 
peame tunnistama, et mida Jumal 
on avanud, seda ei suuda keegi 


sulgeda. 
THEA KANT 


EMK soovib 25. aastapäeva puhul 
Võru kogudusele rohkeid Jumala 
õnnistusi! 


EMK koguduste pühapäevaste jumalateenistuste kellaajad 


ALGUSE 1000 


DISKI KEILA 


eestikeelne 
k enekeelne 


Aastapäev Kohtla-Järve koguduses 


27. oktoobril tähistas EMK Kohtla-Järve Kolgata kogudus 
oma 25. aastapäeva. Toimus pidulik jumalateenistus, kus 
tänati Jumalat Tema rohkete õnnistuste eest nende aastate 
jooksul. Esinesid koguduse lapsed, muusikaga teenis 
koguduse laulurühm ja tänati pastorit, Sergei Sutškovi, 
kes on ustavalt teeninud seda kogudust kõik need aastad. 
Oma tervitused ütlesid mitmed koguduse sõbrad ja pas- 
torid, ning jutluse pidas superintendent Robert Tšerenkov. 


Kohtla-Järve kogudus on väga üksmeelne, palju on 
aastate jooksul tegeletud lastetööga; suurt rõõmu teeb see, 
et viimase aasta jooksul on regulaarselt toimunud noorte- 
õhtud, kus mittekristlastest noored kuulevad evangeeliumi. 

Soovime kogudusele rohkeid Jumala õnnistusi ja 
jõudu, olemaks valguseks ja soolaks Kohtla-Järve linnas! 


ROBERT TŠERENKOV, 
superintendent 


Foto: Robert Tšerenkov 

Koostas Marjana Luist 


Ameeriklase teekond sõprussuhetesse EMK-ga 


E simest korda tekkis mul huvi Ida-Euroopa teenis- 
tuse vastu, kui olin Millersville Ülikoolis õppimas. 
Osalesin ülikoolidevahelises kristliku organisatsiooni 
töös, kus kuulsin vend Andrewd rääkimas sellest, 
kuidas ta viis Piibleid salakaubana Ida-Euroopa ja 
Venemaa kristlastele, kes olid teiselpool raudset eesriiet 
taga kiusatud. Kohtumise lõpus kogesin, et Issand kut- 
sub mind midagi tegema selle piirkonna heaks, aga ma 
ei teadnud veel, mis see on. 

Õpingute ajal osalesin palvegruppides, mis palve- 
tasid riikide eest, kus kristlaseks olemine ja evangee- 
liumi kuulutamine olid raskendatud. 1990. aastate 
alguses, pärast endiste nõukogude riikide vabanemist, 
tahtsin saata Piibleid Ida-Euroopasse. Ma kirjutasin 
Balti- ja Põhjamaade piirkonna piiskopile Hans 
Växbyle ja küsisin, kas metodisti kirikud saadavad sel- 
lesse piirkonda Piibleid. Ta ei olnud kuulnud, et keegi 
seda korraldaks. Meie väike kogudus Romuluses otsus- 
tas saata 100 Piiblit Baltimaadesse. 

Endised nõukogude riigid olid pidevalt minu mõ- 
tetes. Kui ma aastatel 1994-2000 teenisin Ühinenud 
Metodisti Kirikut Metropolitanis Detroidis, külastas 
meid piiskop Rüdiger Minor, kes rääkis evangeeliumiga 
silla ehitamisest Venemaa ja endiste nõukogude riikide 
vahele. Meid külastas ka koor Riiast. Sel perioodil 
kuulsin Eddie Fox'i rääkimas lugusid evangeeliumi 
kuulutamisest Eestis, Lätis ja Leedus. Lugu Aleksander 
Kuuma kannatustest ja kangelaslikust juhtimisest 
puudutas mu südant väga tugevalt. 

2007. aastal kutsusime Urmas Rahuvarmi rääkima 
Swartz Creek metodisti kirikusse. Jutluse ajal tõstis 
Urmas üles oma passi ja ütles, et see on kutse teie pas- 
torile tulla Eestisse. Tundsin, et see oli kutse Jumalalt. 
2008. aastal sõitsime koos Carolyni, minu abikaasaga 
Eestisse, et osaleda aastakonverentsil. Seal avanes mul 
võimalus teha ettekanne ilmikjuhtidele. Osalesime ka 
EMK Teoloogilise Seminari lõpuaktusel. Pühapäevasel 
jumalateenistusel jutlustasin Haapsalu metodisti 
kirikus. Urmas viis meid Eesti ringreisile. Külastasime 
Pärnut, Tartut, laager Giideoni ja teisi kogudusi teel. 
Saime Haapsalu kogudusega sõpruskogudusteks ning 
jätkasime Eesti pärast palvetamist. 

2010. aastal kutsuti mind EMK Teoloogilise Semi- 
nari eestseisuse koosseisu. 2008. aastast alates olen 
Eestit külastanud kuus korda. Oleme oma Michigani 
koguduses vastu võtnud mitmeid eestlasi: Taavi Holl- 
manit, Meeli Tanklerit, Regina Multramit, Külli Tõnis- 
tet ja temaga koos Douglas Childressi. Kõik kogu- 
dused, kus ma olen teeninud (Metropolitan, Swartz 
Creek ja Midlandi metodisti kogudused), on jätkuvalt 
seminari ja Eestimaa kogudusi toetamas. 

John D. Landis (paremal) koos piiskop Sundo Kimiga 2017. a 
Tallinnas. 


Olen leidnud Eestist mitmeid sõpru, nende hulgas 
Olav Pärnamets, piiskop Christian Alsted, Artur Põld, 
Robert Tšerenkov, Marjana Luist, Sergei Sutškov, Rau- 
no Ojassoo ja nende pereliikmed. On olnud õnnistus 
tutvuda paljude sõpradega Eesti Sõprade kohtumistelt 
ja EMK Teoloogilise Seminari eestseisusest. Möödunud 
aastal osales ka minu tütar Natalie Eesti Sõprade koh- 
tumisel, kus ta abistas registreerimisega. 

On olnud rõõm osaleda seminari lõpuaktustel ja 
näha, kuidas Jumal saadab selle kooli kaudu töötegijaid 
üle kogu Ida-Euroopa. Kuigi ma jäin käesoleva aasta 
juunikuus emerituuri, loodan jätkuvalt hoida sidet 
Eesti ja Baltimaadega. Soovin külastada rohkem kogu- 
dusi ja võib-olla teenida ka jutlustamise ja evangee- 
liumi kuulutamisega Eestimaal, sest see on mu suurim 
kirg. 

JOHN D. LANDIS 


Üks usk 


Maailmas on 2,3 miljardit kristlast, mis teeb kristlusest suurima usundi 
maailmas (teisel kohal on islam 1,5 miljardi järgijaga), sealhulgas: 

ca 1,2 miljardit roomakatoliiklast, 

ca 850 miljonit protestanti, 

ca 280 miljonit õigeusklikku. 
12.—19. jaanuaril toimub Eesti Evangeelse Alliansi poolt korraldatud üle- 
eestiline palvenädal, kus inimesed erinevatest kirikutest ühinevad palves 
Eestimaa pärast. Palvenädalal on tavaks saanud, et palveteenistustel jagavad 
sõnumit mõne teise naaberkoguduse pastorid ja jutlustajad. Eesti Evangeelne 
Allianss levitab selleks nädalaks mõeldud teemafookustega päevamõtisklusi. 

Rohkem infot palvenädalal toimuvate palvekoosolekute ja päevamõtisk- 
luste kohta leiad http://www.allianss.ee/2011/12/22/alliansspalvenadalad/ 

Mormoonid (14 milj) 


Jehoova tunnistajad (7 milj) 


Adventistid (17 milj 


Nelipühilased (120 milj) 


Luterlased (87 milj) 


Anglikaanid (82 milj) 


Metodistid (80 milj) 


Baptistid (105 mil 


Uusapostlik kirik (11 milj 


Katoliiklased (1,2 miljardit) 


Ortodoksid e õigeusklikud (280 milj) 


Vanausulised (1,8 milj) 


Assüüria (0,5 milj) 


20. saj 


https://et.wikipedia.org/wiki/Fail:Olulisemad kristlikud denominatsioonid-lihtsustatud.svg 

Esivanemate palve jõud 


Heidi Pajusoo on EMK Tallinna 
koguduse Alfa meeskonna liige, 
lastejutluste pidaja ja emeriitpas- 
tor Toomas Pajusoo abikaasa, kes 
oskab hinnata kristlike esivane- 
mate väärtust. Artiklis räägib ta 
oma perekonnast, kes põlvkond 
põlvkonna järel on pühendanud 


oma elu Jumalale. 
M oli sügavalt usklik ja 
jumalakartlik. Kui lähe- 
nes tema surmatund, palus ta toa 
kaunistada valgete kangastega, öel- 
des, et ta soovib Jeesusega kohtuda 
kaunis ja pidulikult ehitud ruumis, 
sest see kohtumine on ülimalt 
tähtis. 

Rannakalurina leiba teeninud 
vanaisa Aleksander oli Randvere 
kiriku jutlustaja. Vanaisa uppus 
väga noore pereisana, olles kala- 
püügil oma kodutalu vahetus lähe- 
duses. Temast jäid maha 4 väikest 
last ja abikaasa Elviine, kes oli 
Randvere kiriku koorijuht. Vana- 
ema Elviinel oli imekaunis laulu- 
hääl ja nad musitseerisid sageli 
koos tütre Hildaga klaveril ja har- 
mooniumil. See muusika jäi minu 
lapsehinge helisema kogu eluks. 
Meelde jäid ka ühised õhtu- ning 
hommikupalved, samuti Jumala 
tänamine enne söömist. Vanaema 
oli tõesti väga jumalakartlik. Ta 
otsustas ehitada oma talu õue peale 
palvemaja, sest selle puudumise 
tõttu toimusid küla palve- ja piibli- 
tunnid tema elutoas. Palvemaja 
hoone — püstitatigi imekaunisse 
kohta mere kaldal, kuid riigivõimu 
vahetumise tõttu sellele kahjuks 
luba ei antud. Seega jäi suur ja avar 
hoone kasutusele lihtsalt kuurina. 

Vanaema käis aeg-ajalt mind ja 
minu venda hoidmas. Ükskord, kui 
olime taas kolmekesi kodus, kutsus 
vanaema meid enda juurde ja palus 
põlvitada. Seejärel asetas ta meie 
peale oma käed ja õnnistas meid. 


inu vanavanaema Eva 

Heidi Pajusoo. 


Seda püha hetke oma elus ei unusta 
ma kunagi. Vanaema imeline 
õnnistus on olnud saatjaks tervel 
eluteel. 

Minu ema vanem õde Hilda 
armastas mind ja minu venda nagu 
oma lihaseid lapsi. Tädi Hilda oli 
saanud päästetud 17aastasena ja oli 
suurepäraseks eeskujuks ühest tub- 
list kristlasest. Ta armastas väga 
muusikat ja kogus oma noodi- 
kollektsiooni kauneid vaimulikke 
laule. 28 aasta jooksul töötas ta 
organistina Randvere kirikus. Olen 
näinud fotosid, mille peal tädi 
Hilda on Jaani kirikus koos oma 
suure hulga pühapäevakooli las- 
tega. Üks neist armsatest lastest, kes 
teda hiljem mitmel korral külastas, 
oli hilisem Viimsi vabakoguduse 
pastor Evald Timmas. Lisaks orga- 
nisti ja pühapäevakooli õpetaja 
tööle juhendas tädi noori pastoreid 
liturgiliste laulude õppimisel. 

Kui Hilda ema Elviine oli siit 
ilmast lahkunud, jäi tädi oma 
talusse üksi elama ja hoolitsema 
suure aia eest. Ta muutis selle lausa 
paradiisiaiaks, istutades sinna kõik- 
võimalikke kauneid lilli ja taimi. 
Lilled — need olid lisaks vaimulikele 
lauludele tema teine suur hobi. Aia 
ilu imetlejaid oli palju, sest lisaks 
mitmetele teistele headele oma- 


Fotod: Pajusoode pildikogu 


dustele, oli tädi ka äärmiselt küla- 
lislahke. Tema kodu uksed olid alati 
lahti ja laud külalistele kaetud. 

Maailma üks tublimaid ja 
töökamaid emasid oli minu ema 
Erna. Nii meie — tema lapsed — kui 
ka kõik meie sõbrad kutsusime teda 
memmeks. Ta armastas väga lapsi 
ja ütles veel kõrgesse ikka jõud- 
nuna, et kui keegi jätaks tema kodu 
ukse taha väikese beebi, oleks ta 
ütlemata õnnelik ja kasvataks ta 
üles. Ernat tabas mitu suurt kao- 
tust: raske haiguse tagajärjel kaotas 
ta oma lapse ning sõjakeerises oma 
abikaasa. Tuli uus abielu, kuid see 
oli lastetu. Arstid ütlesid, et roh- 
kem ta lapsi terviserikke tõttu 
ei saa. Memm aga lootis Jumala 
peale. Ühel päeval läks ta oma 
kodu lähedal asuvasse Kalju tänava 
palvelasse, anus ning hüüdis oma 
taevase Isa poole, et see talle veel 
ühe lapse kingiks ning tõotas selle 
lapse Jumalale kasvatada. Jumal 
kuulis memme palvet ja kinkis talle 
nii minu kui ka minu vennakese. 
Memm pidas oma tõotusest kinni. 
Ta õpetas meid palvetama ja Ju- 
malaga arvestama juba varajasest 
noorusest. Oli nõukogude aeg ja 
laste- ning noortetöö kirikute juu- 
res keelatud. Aga armastus on ju 
leidlik. Memm kutsus meie koju 
noori ja andekaid kristlikke muusi- 
kuid, sest meie kodus armastati ja 
hinnati muusikat väga kõrgelt. 
Peagi leidsime vennaga noorte hul- 
gast endale palju toredaid sõpru, 
kes meid oma üritustele ja ka 
kirikusse kutsusid. 

Väikeste lastena olime külas- 
tanud põhiliselt oma vanaema ja 
tädi kirikut Randveres, kuid nüüd 
hakkasime osalema Mere puiesteel 
paikneva Tallinna metodisti kogu- 
duse teenistustel ja töös. Tolleaegne 
kirikujuht Hugo Oengo oli meie isa 
endine kolleeg ja meie kodu alaline 
külaline. Tema kaudu leidsime 


Kolm õde — Alide, Hilda ja Erna (Heidi ema). 


kontakti selle koguduse noortega ja 
liitusime sellega 1967. aastal. 
Kuuekümnendate aastate lõpus 
liitusime ansambliga ,,Sela“ ja 
laulsime selle koosseisus 45 aastat. 
»Sela“ töö algusaastatel toimusid 
palveõhtud tolleaegse ansambli 
juhi Jaanus Kärneri ja teiste kogu- 
duse liikmete kodudes. Meie piibli- 
ning palveõhtud kestsid reede 
õhtuti kuni järgmise päeva vara- 
hommikuni välja. See oli väga 
õnnistatud aeg, mitmed meist said 
ristitud Püha Vaimuga. Ansambli- 
töö laienes ja see ei meeldinud su- 
gugi võimu esindajatele. Paljud 
kogesid tagakiusu ja isegi kõrgkoo- 
lidest väljaheitmist. Samas õnnistas 
Jumal imeliselt meie laulmist ja 
tunnistamist. Neljapäeviti, kui 
Mere puiestee kirikus toimusid 
noorteõhtud, oli kirik ikka puu- 
püsti rahvast täis ja paljud said 
päästetud. Selle töö viljadest oleme 
alles palju aastaid hiljem aru saa- 
nud, kui mitmed on tunnistanud 
oma osalemisest neil koosolekutel 
ja Jumala imelisest tööst selle 
kaudu nende südametes. Lisaks 
tööle oma kirikus, võtsime ette ka 


misjonireise teistesse Eestimaa kiri- 
kutesse ja palvemajadesse. Lisaks 
jumalateenistustele tuli laulda ja 
sõna võtta ka sünnipäevadel, ma- 
tusetalitustel ja pulmapidudel. See 
oli imekaunis ja õnnistusterohke 
aeg, vaatamata ,,nuhkidele“, kes iga 
meie sammu jälgida püüdsid ja 
telefonikõnesid pealt kuulasid. See 
oli üks rõõmus ja õnnistatud aeg, 
mil väga paljud tulid Jumala juurde 
ja Eestimaal oli tõeline ärkamine. 

Jõuluõhtutel olid kirikud rah- 
vast tulvil. Muidugi ei saanud jõu- 
luõhtu tõttu töölt varem ära minna. 
Minugi töökoha direktor valvas 
kiivalt, et ma mingil juhul töölt 
varem ära ei läheks. Seetõttu lõp- 
pesid jõuluõhtud alati väga hilja, 
sest peale jumalateenistust ootas 
kodus jõulupuu, jõululaulud, jõulu- 
laud ja kingituste jagamine. 

Meie kodus algasid jõulupühad 
enne 24. detsembrit. Memm tähis- 
tas 20. detsembril oma sünnipäeva 
ja soovis, et selleks ajaks oleks 
kuusk toas. Tema sünnipäevaõhtul 
oli meie kodu täis kalleid külalisi ja 
kõik tundsid suurt rõõmu kaunilt 
ehitud kuusest. 


Olin umbes 7-aastane, kui 
memm õpetas mulle ühe jõulu- 
salmi, mis mul siiani meeles on ja 
südame soojaks teeb: 

Ma olen veel väike, kuid Tae- 
vane Päike on paistnud mu sü- 
damesse 

Mul kodus on ema, nii lahke ja 
kena, kes õpetas mind paluma 

Ma jutustan sulle, mis rääkis ta 
mulle me sõbrast Jeesusest 

Et sõimes Ta sündis ja ohvriks 
end andis nii sinu kui minu eest. 

1972. aastal sündis minu perre 
tütreke. Peale sünnitust haigestusin 
raskelt. Kuna minu abikaasa oli 
samal ajal armeeteenistuses, tuli 
memmel vastsündinu eest hoolt 
kanda ja samas käia ka haiglas 
minu eest hoolitsemas. Kõige selle 
pinge all memm murdus ja sai 
insuldi. Olin selleks ajaks saanud 
juba haiglast välja. Arsti sõnul oli 
emal elada jäänud veel kuni kolm 
päeva. Kutsusime oma armsa pas- 
tori Hugo Oengo ja tema palvetas 
meie memme eest. Palusin ka ise, 
väike tütreke süles: ,, Armas Jumal, 
ära võta veel minu memme ära. Ta 
nii ootas, et saaks näha oma kalli 
lapselapse kasvamist. Palun, kingi 
talle veel kümme aastat.“ Kümne 
aasta asemel kinkis Jumal mem- 
mele 14 aastat. Milline imeline 
palvevastus! Memm sai näha oma 
tütretütart neiuks sirgumas ja nen- 
de omavaheline suhe oli äärmiselt 
soe. Jumal on tõesti hea ja imeline. 

Metodisti kirikus on kasutusel 
selline mõiste nagu eelarm. Mulle 
väga meeldib see mõiste ja olen 
seda enda jaoks lahti mõtestanud 
kui palvetavate esivanemate oma- 
mist, kes on üheks suurimaks õn- 
nistuseks inimese elus. Üks suuri- 
matest varadest siin maises elus 
on kristlik perekond. Mu süda on 
täis ülevoolavat kiitust ja tänu oma 
kallile taevasele Isale Tema suure 
armu ja halastuse eest, millega Ta 
mind on kandnud nii elu raskustes 
kui rõõmudes. Temaga koos käia 
on hea. 

HEIDI PAJUSOO 

Jumala juhtimine ja ajastus 


ahan jagada ühte kogemust. 

Käisin oktoobris perega USA-s. 
Minule oli see esimene kord USA-d 
külastada. Reisi eesmärgiks oli 
tegelikult algselt minu abikaasa 
Tarmo soov näha pilvelõhkujaid. 
Suurt reisieelset vaimustust või 
kõrgeid ootusi meil nagu polnudki. 
Oleksin ise eelistanud suurte lin- 
nade asemel ilmselt lõunapoolseid 
osariike, aga New Yorgi nägemise 
vastu otseselt ka midagi ei olnud. 
Reisile minnes sain südamesse 
võtta reisilugemiseks kaasa David 
Wilkersoni raamatu , Rist ja pussi- 
kangelased“. Loetud raamatutest on 
see kindlasti üks enim minu elu 
mõjutanud. Ja sündmused David 
Wilkersoni teenimistöös olid ju ka 
eriti alguses seotud just New Yor- 
giga, sellest ka see valik. Plaanisin 
minna Times Sguare'i kogudusse 
(kus teenis ka Wilkerson) või 
mõnda metodisti kirikusse. David 
Wilkerson oli tema raamatute põh- 
jal juba justkui tuttav, sellest siis 
soov külastada kogudust, kus tema 
teenib. Väga kindlat plaani ei ol- 
nudki ja infot ma otseselt ei otsinud 
ka. 


CR 

Koosoleku flaier. 

New York ise on vägagi mõtle- 
mapanev — linn, milles inimesed 
ehitavad maju kõrgustesse (püüd 
jõuda pilvedest ja teistest kõrge- 
male, näidata maailmale oma suu- 
rust ja võimsust), kus on rikkust ja 
glamuuri, sealsamas kõrval aga 
vaesust ja muidugi ka armsaid kiri- 
kuid. Inimesi tervest maailmast 
kokku tulnud otsima õnne ja kõiges 
selles virrvarris on üsna keeruline 
õiget teed leida ja õigeid valikuid 
teha. Kirikuid oli esialgu üldse kee- 
ruline märgata, sest säravate rek- 
laamide ja pilvelõhkujate vahelt 
need välja ei paistnud. 

26. oktoobril, kui olime juba üht 
ja teist näinud, olid meil Tarmoga 
veidike erinevad plaanid. Tarmo ja 
tema poeg Joosep läksid lennun- 
dusmuuseumi, mina Harlemi piir- 
konnas (afroameerika linnajagu, 
kus elavad peamiselt mustanaha- 
lised) asuvasse poodi. Olime eel- 
misel päeval selles piirkonnas 
käinud ja mul jäi lihtsalt silma üks 
koht, kuhu tahtsin tagasi minna. 
Seal aga, olles üksinda, nähes kodu- 
tuid ja narkomaane, tundsin end 
üsna kõhedalt ja jõudsin hakata 

juba pisut kahetsema, et üldse 
tulin. 

Kõndisin rahvavoolus, järgmisel 
hetkel aga hüppas minu kõrvale 
üks noormees ja andis flaieri, kut- 
sudes järgmisel hommikul teenis- 
tusele. Oma tunnistust tuleb ja- 
gama endine gängiliider Nicky 
Cruz. Mu esimene mõte oli, et oh, 
yes! Just eile õhtul lugesin Nickyst 
ja nii tore, et ta elus on. Flaierit ja- 
gav noormees ise polnud Nickyt 
näinudki. Mina küll. Käis ju Nicky 
Cruz kunagi 90. aastatel ka Eestis ja 
käisin tol korral ka ise teda kuula- 
mas, vestlesime põgusalt. Minu 
sisse tuli aga rahu ja järgmise päeva 
kirikuvalik oli ka otsustatud. 

Järgmisel hommikul oli väga 
vihmane. Flaieri järgi kohta otsides 
oli keeruline aru saada, kas see oli 
kirik või midagi muud. Läksime 
läbi vihma, mingil hetkel oli eriti 
suur vihmahoog ja hüppasime 
mingi katuse alla. GPS ei töötanud 
ja ei saanud aru, kuhu peame mine- 
ma edasi. Maja numbrit vaadates 
aga selgus, et seisimegi õige maja 
ees. Tegemist oli Brooklyn Taber- 
nacle kogudusega ja täiesti tavalise 

Fotod: Kübarate perearhiiv 


Koosolek, kus külaliseks on Nicky Cruz. 


teenistusega (st mitte suure kru- 
saadiga), kuhu oli üle aastate küla- 
lispastorina külla tulnud Nicky 
Cruz, kes tegelikult ise ei ela üldse 
New Yorgis. Nagu ma aru sain, oli 
Nicky selle koguduse juures ise ka 
mingil ajaperioodil olnud ja teeni- 
nud ja tuli nagu koju. 

Istusin ja kuulasin Nicky tun- 
nistust, tundsin Jumalat väga lä- 
hedal olevat. Mingil hetkel hak- 
kasin mõtlema, millal Nicky Cruz 
Eestis käis. Seda kuupäeva ma mä- 
letasin, sest olin andnud sel õhtul 
ka oma südame Jumalale — tõo- 
tanud käia koos Temaga. See oli 20. 
oktoober 1994. See oli täpselt 25 a 
(ja 7 päeva) tagasi. 25 aastat koos 
Jumalaga ja ma kuulen sama tun- 
nistust! Tekib aukartus Jumala ees. 
Kuidas Tema juhib — leida mind 
üles 8 miljoni newyorklase hulgast, 
et anda flaier ja kutsuda teenistu- 
sele, mis, nagu hiljem uurides sel- 
gus, asus hoopis linna teises servas 
(vahemaa umbes 17 km). 

Kui ma 20. oktoobril 1994 tegin 
oma otsuse, ei järgnenud mu elus 
mingit märkimisväärset pööret või 
kõigile nähtavat muutust. Olin ju 
kasvanud kristlikus peres ja antud 


3 

kindel otsus või tõotus on olnud 
lihtsalt kindlaks teadmiseks ja jul- 
gustuseks nendel hetkedel, kui olen 
ehk kahelnud oma usus. Muidugi 
olulisem ühest otsusest, on käia 
koos Jumalaga ja kasvada Temale 
lähemale. Võib olla on see Nicky 
Cruzi tunnistus just seetõttu mind 
ka niipalju mõjutanud, et sain mõ- 
ned aastad pärast oma tõotuse and- 
mist südamesse teha noortetööd 
Võrus. Tegin kristlikku noortetööd 
samuti noortega, kes olid puru- 
nenud peredest, kel puudusid iga- 
sugused eesmärgid. Töö ei olnud 
lihtne ja kindlasti tegin ka vigu, aga 
samas ma armastasin neid noori ja 
seda tööd. Tulemusi mitte nähes oli 
ka kahtlusi, kas teen ikka õiget tööd 
või kas ma olen ikka väärt seda 
tööd tegema. Nüüd hiljem aga on 
mitmed noored võtnud ühendust 
ja näen seemneid, mida kunagi on 
külvatud... 

Usun, et Jumal tahtis näidata, 
kuivõrd suur ja imeline on Tema 
plaan. Oluline ei ole, et ma olen 
kuidagi Nicky Cruzi või mingi 
konkreetse koguduse plaanis, vaid 
Jumala plaanis. Kui meie näeme 
mõtetes eilset, tänast ja homset, siis 


Lea Kübar. 


Tema võib näidata meie elu ka 25 
aasta kaupa ja anda võimaluse 
tänada teekonna eest koos Temaga 
ühel erilisel teenistusel. 

Kirikust väljudes paistis päike ja 
ilm oli soe (kuigi ilmateade lubas 
terveks päevaks vihmast ilma). 
Kuid veelgi suurem oli tänu süda- 
mes. 


LEA KÜBAR, 
Tartu Püha Luuka kogudus 

Tšerenkovide pere advendi- ja jõulutraditsioonid 


Intervjuu Robert Tšerenkoviga 


Kuidas teie peres advendiaega 
tähistatakse? 

Meil on saanud traditsiooniks 
kinkida lastele jõulukalendreid, kus 
1. detsembrist 24. detsembrini on iga 
päeva jaoks väike aknake, mille taga 
on maiustus. Soovime abikaasaga, et 
advendiaeg ei oleks pelgalt šokolaadi 
söömine, vaid sellel oleks sügavam 
vaimulik tähendus. Seega, advendi 
ajal hommikusöögilauas, enne kui 
lapsed avavad advendikalendris 
aknakese, et kätte saada šokolaadi, 
loeme pühakirja, palvetame ja mõni- 
kord laulame mõne jõululaulu. Piibli 
lugemiseks kasutame advendi ajaks 
koostatud Jeesuse sündimise loo 
piiblitekste, millest on esile toodud 
lühike meeldejääv fraas. Me mõtisk- 
leme Jumala imelise plaani üle — 
päästa maailm, saates oma Poja 
väikese beebina maa peale. Selle loo 
kaudu avastame Jumala südant ja 
loomust ning õpime nende inimeste 
eeskujust, keda Jumal valis oma 
plaani siin maa peal täitma. Me kat- 
sume läbi enda südamed ja valmis- 
tume Tema tulekuks. 


Millised on teie pere jõulutradit- 
sioonid? 

Jõulude ajal toome tuppa ja ehime 
kuuse. Meil on aastate jooksul ko- 
gunenud väga palju kuuseehteid, mis 
ei ole lihtsalt pallikesed, vaid on 
kristliku sümboolikaga ornamendid. 
Seega kaunistame jõulupuud krist- 
likku tähendust kandvate kuuse- 
ehetega. 

24. või 25. detsembril tähistame 
jõule oma sugulastega. Tavaliselt on 
kokku ligikaudu 30-40 inimest. 
Jagame kingitusi, laulame jõululaule, 
sööme. 

Jõulude ajal osaleme jõulujuma- 
lateenistusel. Tallinna vene kogu- 
duses toimub jõuluteenistus 25. 
detsembri õhtul. 26. detsembril on 
alati olnud lasteüritus, kuhu tuleb 
väga palju lapsi, nende hulgas ka 
palju mittekristlasi. Eelmisel aastal 
oli laste jõulujumalateenistusel 
kokku ligikaudu 400 inimest. 

Mis on teie pere jaoks kõige väär- 
tuslikumad advendi- ja jõulutradit- 
sioonid? 

Muidugi jumalateenistus. Jõulud ei 
ole vaid peo või kingituste pärast. 
Keskmes on Kristus. Ka sugulastega 
kokku saamine on üpris tähtis. 


Kuna sinu abikaasa on pärit 
Ameerika Ühendriikidest, kas teie 
pere jõulutraditsioonid sisaldavad 
ka Ameerika kombeid? 
Jõuluhommikul paneme lastele män- 
guasju või maiustusi jõulusokki- 
desse, mida tavaliselt riputatakse 
kamina või ahju juurde. See tradit- 
sioon on pärit Ameerikast. 


Kas jõuluvana ja päkapikud kuulu- 
vad teie jõulukommete hulka? 
Mitte eriti. Kui suguvõsaga koos 
oleme, siis keegi võib-olla tõmbab 
punase mütsi pähe ja mängib jõulu- 
vana, aga otseselt jõuluvanaks kos- 
tümeerimist ja välja hiilimist ei ole. 
Me ei ole oma lastele kunagi öelnud, 
et jõuluvana toob kinke. 

Päkapikutraditsiooni meie peres 
ei ole olnud. Meie pere lastel ei ole 
kunagi sussi aknalaual olnud. Meil 
on alati kasutatud jõulukalendrit. 
Kui mina väike olin, siis mäletan, et 
meil oli sussiperiood ka, kuni hak- 
kasid advendikalendrid müüki 
tulema. 


Nii et sina lapsena uskusid ikkagi 
päkapikke ka? 

No ma eitea, kas ma neid uskusin, 
aga hommikuti võtsin sussi seest ikka 
kommi küll. 


Mis sa arvad, kuidas Jeesus tahaks, 
et Tema sünnipäeva ja selle ootust 
tähistataks? 

Kindlasti Ta sooviks, et me kasutak- 
sime jõuluaega selleks, et mõelda, kes 
on selle jõulupüha keskmes — Kristus 
ise. Jõulud ei tohiks muutuda kom- 
mertslikuks peoks või ürituseks. 
Usun, et Kristus tahaks seda, et me 
jõuluajal kuulutaksime evangeeliumi 
ja teeksime head. See on üks põhju- 
seid, miks me oleme aastaid ja aas- 
taid kirikus lastele jõuluüritust 


korraldanud. Tallinna vene kogudus 
on jõulude ajal valmistanud sadu ja 
sadu kommipakke ning käinud koo- 
lides ja lasteaedades rääkimas, mis 
on jõulude tähendus. Usun, et Kris- 
tus kindlasti tahab, et me tooksime 
jõuluajal Kristuse fookusesse ja pa- 
neksime tähele ning aitaksime neid, 
kes abi vajavad. Mulle meeldib, kui 
jõulude ajal tehakse positiivseid ülla- 
tusi. Näiteks, kui koguduses kogu- 
takse raha pastori perele või tehakse 
üllatuskingitus kellelegi, kelle jaoks 
on see tähendusrikas ja kes vajab abi. 
Need on sellised väärt kombed, 
kuidas jõule tähistada. 


Küsitles MARJANA LUIST 


Tšerenkovide pere jagas rõõmuga ad- 
vendiaja piiblitekste ka Koduteele 
lugejatega, et ka teil oleks võimalust 
oma perega Jeesuse sünniloo üle 
mõtiskleda ja sellest oma lastega 
vestelda. Pärast ühist kirjakoha 
lugemist võiks loetu üle arutleda. 
Robert ja Amy on lisanud mõned 
näited küsimustest, mille üle arut- 
leda, ja teemadest, mille üle päeva 
jooksul mõtteid vahetada. Igaks päe- 
vaks on üks piiblisalm, mille võiks 
pähe õppida. Väiksemad lapsed või- 
vad piirduda rasvases kirjas oleva 
salmiosa pähe õppimisega. Suure- 
mad lapsed võiksid püüda meelde 
jätta kogu piiblisalmi. Lapsed võivad 
joonistada ka pilte kuuldud loo 
kohta. 


Tšerenkovide pere: ,, Julgustame 
teid olema avatud Pühale Vaimule, 
kui Ta teid ja teie peret juhatab sel 
rännul läbi advendiaja. Loodame, et 
advendiaja ühised piiblilugemised 
liidavad teie perekonda ja täidavad 
teie südame jõulurõõmuga!“ 


Foto: Unsplash 


Kirjakohad advendiajaks 


1. detsember. Loe Lk 1:1-4 
»-..et sa võiksid õppida tundma sulle õpetatud asjade 
usaldusväärsust.“ Lk 1:4 
Jumal andis meile Piibli, et võiksime õppida tundma 
Teda ja Tema Poega. Piibel on usaldusväärne. 


2. detsember. Loe Lk 1:1-11 
»Aga ingel ütles talle: ,, Ära karda, Sakarias, 
sest su anumist on kuuldud.“ Lk 1:13 
Kas sa saaksid jagada mõnda oma lugu, 
kuidas Jumal kuulis sinu palvet? 


3. detsember. Loe Lk 1:5-20 
»Ia käib... et kujundada Issandale valmistatud rahvast.“ Lk 1:17 
Kuidas võiksime meie valmistada oma südant Jeesuse jaoks? 


4. detsember. Loe Lk 1:11-25 
»Nõnda on Issand mulle teinud...“ Lk 1:25 
Tee nimekiri sellest, mida Jumal on sinu elus teinud. 


5. detsember. Loe Lk 1:23-28 
»Iema juurde tulles ütles Gabriel: , Rõõmusta, sa armuleidnu! 
Issand on sinuga!“ Lk 1:28 
Jeesuse üks nimedest on Immaanuel — Issand on sinuga! 
Mil iganes tunned end kurva või üksildasena, 
meenuta, et Tema on sinuga! 


6. detsember. Loe Lk 1:26-33 
»Ja ingel ütles talle: »Ära karda, Maarja, sest sa 
oled leidnud armu Jumala juures!“ Lk 1:30 
Kas sa tead, kui väga Jumal sind armastab? Sa oled tema eriline 
laps ja ta armastab sind tingimusteta! 


7. detsember. Loe Lk 1:26-33 
»Sa jääd lapseootele ja tood ilmale poja ja 
paned talle nimeks Jeesus.“ Lk 1:31 
»Jeesus“ tähendab , Jumal päästab“! Võid hüüda Jeesuse nime, 
mil iganes oled kurb või hirmunud või patuga heitlemas. 
Millest on Jeesus sind päästnud? 


8. detsember. Loe Lk 1:29-35 
»...Seepärast hüütaksegi Püha, kes sinust sünnib, 
Jumala Pojaks.“ Lk 1:35 
Jeesus oli täielikult inimene ja täielikult Jumal. Ta teab, mida 
tähendab elada maa peal, mistõttu Ta mõistab meid paremini kui 
keegi teine. Samas on Ta ka Jumal, mis tähendab, et Tal on vägi 
meid patust päästa ja tervendada. 


9. detsember. Loe Lk 1:29-37 
»Sest Jumala käes ei ole ükski asi võimatu.“ Lk 1:37 
Kas su elus on hetkel mõni probleem, mis tundub lahen- 
damatuna? Mil iganes mure sind valdab, ütle selle salmi sõnad 
valju häälega välja! 


10. detsember. Loe Lk 1:34-38 
»Aga Maarja ütles: ,Vaata, siin on Issanda teenija, 
sündigu mulle sinu sõna järgi!“ Lk 1:38 
Maarja otsustas Issandat teenida ja lubada Temal oma elus 
tegutseda, isegi kui see oli raske otsus. 
Kas sinu süda on valmis samal viisil vastama? 


11. detsember. Loe Lk 1:38-45 
»Eliisabet hüüdis suure häälega: »Õnnistatud oled sina 
naiste seas ja õnnistatud on sinu ihu vili!“ Lk 1:42 
Püha Vaim ilmutas Eliisabetile, et Jeesus on väga eriline laps. 
Mis tegi Jeesuse nii eriliseks? 


- 12. detsember. Loe Lk 1:39-45 
»Õnnis on naine, kes on uskunud, et läheb täide, mis 
Issand talle on kõnelnud.“ Lk 1:45 
Kui usud Jumalasse, siis muutub kõik. Kas su elus on mõni 
olukord, milles on väga raske Jumalasse uskuda? Kas teadsid, et 
võid paluda Jumalalt abi tema uskumiseks ja usaldamiseks? 


13. detsember. Loe Lk 1:45-48 
»...mu vaim hõiskab Jumala, minu Päästja pärast“ Lk 1:47 
Maarja on nii üllatunud, et hakkab Jumalat ülistama. 
Milline on sinu lemmik ülistuslaul? Laula seda just praegu, 
kiites Jumalat kui oma Päästjat! 


2 x A W.oo. 2 -16k 
948 255 METS 


14. detsember. Loe Lk 1:46-56 
»-..sest mulle on suuri asju teinud Vägev“ Lk 1:49 
Veel üks Jumala nimi — Vägev. Jumal on kõikvõimas ja suudab 
teha sinu elus suuri asju. Kas tahaksid jagada mõnd kogemust s 
ellest, kui tundsid end jõuetuna ja Jumal oli sinu elus Vägev? 


15. detsember. Loe Lk 1:57-66 
»Kõik, kes seda kuulsid, jätsid selle oma südamesse ja küsisid: 
»Mis saab küll sellest lapsest?“ 
Sest Issanda käsi oli temaga.“ Lk 1:66 
Kas oled kunagi küsinud, miks sa elad just siin ja praegu? Jumalal 
on sinu elu jaoks plaan! (Jr 29:11) Kas suudad näha Jumala kätt 
oma elu üle? Kas teised sinu ümber näevad Jumala kätt sinu elus? 


16. detsember. Loe Lk 1:65-75 
»Nõnda ta laseb meid, vaenlaste käest päästetuid, 
kartmatult teenida teda.“ Lk 1:74 
Mis takistab sind kogu südamega Jumalat teenimast? 
On see hirm või mõni muu takistus? 


17. detsember. Loe Lk 1:68-80 
»Aga lapsuke kasvas ja sai tugevaks vaimus.“ Lk 1:80 
Mida tähendab olla ,,tugev vaimus“? 
Mis võiks aidata sind vaimus tugevaks kasvada? 


18. detsember. Loe Mt 1:18-20 
»Siis ilmus talle unenäos Issanda ingel, kes ütles: ,,Joosep, Taaveti 
poeg, ära karda oma naist Maarjat enese juurde võtta, sest laps, 
keda ta kannab, on Pühast Vaimust.“ Mt 1:20 
Joosep tahtis olukorra lahendada omal kombel, kuid Jumal saatis 
ingli, et ilmutada Joosepile oma plaan. Oodatav laps polnud 
probleem, vaid Jumala kingitus maailmale! 
Kui probleemid ilmnevad, võime paluda Jumalal meile näidata 
oma plaani ja oma teid. 


19. detsember. Loe Mt 1:18-21 
»Ia toob ilmale poja ning sina paned talle nimeks Jeesus, 
sest tema päästab oma rahva nende pattudest.“ Mt 1:21 
Võta täna aega, et uurida oma südant ja tunnistada oma pattu. 
Jumal KA sulle! Ta saatis oma Poja, et päästa sind pattudest. 


20. detsember. Loe Mt 1:18-24 
»Ennäe, neitsi jääb lapseootele ja toob ilmale poja, 
ja teda hüütakse nimega Immaanuel, see on tõlkes: 
Jumal on meiega.“ Mt 1:23 
Jeesus on Jumala elav tõotus meile, 
et Ta ei jäta meid kunagi maha ega unusta meid iial. 


21. detsember. Loe Lk 2:1-5 
»Aga nende sealoleku aegu said päevad täis ja Maarja 
pidi sünnitama...“ Lk 2:6 
Läbi ajaloo oli kogu loodu oodanud seda hetke, mil Jumala tõotus 
Päästja tulekust täitus vastsündinud lapse kujul. Ka sina oled osaks 
päästeloost, tähistades Tema sündimist neil jõuludel! 


22. detsember. Loe Lk 2:4-7 
»...Ta tõiilmale oma esimese poja ning mähkis ta mähkmetesse 
ja asetas sõime, sest nende jaoks polnud majas kohta.“ Lk 2:7 
Kas suudad ette kujutada seda aegade-tagust ööd? Tillukese beebi 
häält, kes oli maailma Päästja? Jumala Poega sõimes magamas? 
Miks valis Jeesus sellise viisi maailma tulemiseks? 


23. detsember. Loe Lk 2:6-10 
»Aga ingel ütles neile: ,, Arge kartke! Sest vaata, ma kuulutan 
teile suurt rõõmu, mis saab osaks kogu rahvale.“ Lk 2:10 
See hea sõnum on sulle! Jeesus tuli sinu jaoks! 


24. detsember. Loe Lk 2:10-14 
»Teile on täna sündinud Taaveti linnas Päästja, 
kes on Issand Kristus.“ Lk 2:11 
Rõõmusta! Immaanuel on tulnud meie juurde! 


25. detsember. Loe Lk 2:15-20 
»Aga nähes teda teatasid nad sõnumist, mis neile oli räägitud 
selle lapse kohta.“ Lk 2:17 
Inglid rääkisid karjastele Jeesusest. Kes rääkis sinule Jeesusest? Kui 
oleme Ju kohtunud, tahame seda sõnumit ka teistega ja- 
gada, nagu karjased. Kellele sa tahaksid Jeesusest rääkida? 


26. detsember. Loe Mt 2:1-12 
»Ja majja sisse astudes nägid nad last koos Maarja, tema emaga, 
ja kummardasid teda tema ette maha heites, avasid oma aarded 
ning andsid talle kinke: kulda, viirukit ja mürri.“ Mt 2:11 
Millise kingituse võiksid sina tuua Jeesusele neil jõuludel? 

METODISTI KIRIKU PERIOODILISED VÄLJAANDED: 


| Koputtti [M Päevasona 


Andke ja teile antakse! 
Jutlus — Ka: TS Sik kaa ta? 


taaassanõmaa MMM NO PÄEVASÕNA 
SSE 2 M ks Aastatellimus 

(6 numbrit): 12 eurot 

- Tellimisindeks: 01706. 


KODUTEEL 
2020. aasta on EMK ajakirjanduse jaoks JUUBELIAASTA. 
Maikuus möödub EMK esimese ajakirja ,Kristlik kaitsja” ilmumi- 
ESET VMEEDLLEVEKLVA sest 100 aastat ja ajakirja , Koduteel“ taasilmumisest 30 aastat. 
Kõigi vahel, kes tellivad ajakirja Koduteel 2020. aastaks, 
loosib toimetus välja Koduteel tasuta 2021. aasta tellimuse. 
Loosimine toimub 7. juunil 2020 EMK aastakonverentsi raames 
toimuval juubeliüritusel. 
Aastatellimus (4 numbrit): 20 eurot. 
Sõbratellimus - tehes vähemalt kaks tellimust korraga, 
EMK Kalender 2020 on ühetellimuse hind 17,50 eurot. 
müügis raamatupoes Logos. Tellimisindeks: 78228. 


Hind 3 eurot. E LAGE e R J 
Päevasõna ja Koduteel tellimusi saab vormistada: 


* lähimas postkontoris 

* kirjakandja vahendusel 

* www.omniva.ee lehel 

või koduteel Ometodistikirik.ee) 

